text:
Arubus ta introduci un schedule nobo entrante 5 september 2021.
Pa medio di e articulo aki Arubus kier a avisa cu tin orario nan nobo pa servicio di bus. E cambio nan menciona lo inicia dia 5 september 2021, for di mainta trempan caba. Mirando cu durante pandemia Arubus a mantene solamente e orario nan di Diadomingo pa mas cu un aña, a yega e momento pa nos introduci e orario nan nobo y adapta. Arubus ta kere cu e cambio aki lo hasi nos servicio hopi mas efectivo pa tur nos usuario nan, pa cual por depende muchu mas riba nos.
Arubus ta invita tur hende pa subi nos website usando e link aki pa por cuminsa wak locual lo tuma lugar entrante diadomingo awor.
Nos ta usa nos website pa introduce e cambionan aki, pa motibo cu e ta mucho mas interactivo y fasil pa tur hende por wak y asina compronde tambe kiko lo ta e mihor opcion pa nan tuma bus cada dia di awor en adelante.
Pa cualkier pregunta por semper mail nos na info@arubus.com of inbox nos via nos pagina di facebook Arubus NV y nos lo contesta lo mas pronto cu ta posibel.


c: text/html

text:
BONEIRU.
AWE DJADUMINGU KASO DI TIROTEO NA ALTURA DI KAYA NIKIBOKO NOORD.
Awe tardi algu despues di 3:30 pm un kaso di tiroteo ta keda registra kaminda un homber di fam V lo mester a los algun tiru riba e homber di fam S .
Motibu dikon e tiroteo a tuma luga ta wordu investiga dor di recherche.
E homber di fam S a resulta levemente herida.
Testigunan a bisa ku nan a skucha sigur 3 tiru.
Na momentu ku e melding a drenta na warda di polis , outoridatnan a sali rumbo pa e sitio mesora aki a bin topa ku un toyota yaris shinishi ku tabata bandonando e sitio y polis a dune ordu pa para pero e shofur di e yaris no a sigi e ordu di polis y aki nan polis a los tiru dirigi riba e auto.
Bala a alkansa e vehikulo pero e sospechoso a logra kore bai.
A surgi un persekushon y polis a bin topa e yaris na tera kora , mesora a konfiska esaki den kuadro di e investigashon.
No por a hanja e sospechoso niun kaminda.
Mas lat anochi recherche a logra detene e sospechoso di fam V den un kas na kaya Amazona na tera kora.
E investigashon ta andando.
Fuente: AIMED AYUBI
NOTISIA KU BO POR KONFIA.
RIBA NOS APP DI LIVE 99 FM Y RIBA NOS FACEBOOK TIN POTRET.

robotstxt: allowed

filter: keep


text:
ORANJESTAD — Den un multitud cu a surpasa tur expectativa, partido MEP a entrega e lista victorioso pa eleccion 2017. Riba e lista ta figura 29 candidatos, di peso, cu a causa un impacto grandi na Aruba. Nunca antes tabata tin un expectativa asina grandi pa cu e lista di MEP, especialmente despues di a lansa tanto candidato di peso.
Lider di MEP Evelyn Wever-Croes, visiblemente hopi contento y orguyoso a presenta e lista diahuebs anochi caba den un Partijraad Extraordinario, y despues mesora LIVE riba Facebook.
E candidatonan tabata sumamente anima, y visiblemente contento cu e lista presenta.
Y e multitud cu a compaña partido MEP pa entrega e lista diabierna, ta un confirmacion di e aceptacion di candidatos riba lista di MEP. E lista ta mustra un combinacion di caranan nobo den politica, di personanan no desconosi den nos comunidad. Hopi “young professionals” cu ta e futuro pa carga nos pais, combina cu caranan di experiencia den politica. E combinacion perfecto pa un team cu mester rescata nos pais. Un pabien grandi ta bai na e lider di partido Evelyn Wever-Croes, cu un lista bon balancea, y cu hopi prospecto.
Lider di MEP a duna di conose den conferencia di prensa, cu e ta hopi agradecido na e candidatonan cu a brind’e e espacio pa por a hinca e lista den otro di e forma aki. “E candidatonan riba lista di MEP ta hendenan cu tin Aruba na pecho, y ora cu bo ta stima Aruba di e forma aki, y bo ta stima partido MEP di e forma aki, bo ta pone interes general prome cu tur cos, hasta preferencia individual pa number riba lista. Esey mi ta gosa den e candidatonan di MEP. Mi ta sinti cu nos a traha e lista campeon, e unico alternativa pa e eleccion aki”, Evelyn Wever-Croes a duna di conose despues di entrega lista.


text:
Diadomingo 30 di october lo tuma luga e apertura di ASU Olimpiada 2016. E apertura aki lo inicia pa 5:30 di atardi y lo tuma luga na Stadion Guillermo P. Trinidad unda mas o menos 20 grupo lo desfila.
E federacionnan cu lo forma parti di e desfile ta: Aruba Voetbal Bond (Lifida), Tang Soo Do, Aruba Basketball Bond, Arubaanse Kendo Vereninging, Capoeira, Federacion Gymnastico Arubano, Scherm Amateur Bond Aruba, Organisacion Caballista Arubano, Judo Bond, Aruba Karate Bond, Arubaanse Zwembons (Synchro), Muay Thai Kick Boxing, Atletiek Bond, Aruba Amateur Weightlifting Ass., Aruba Volleyball Bond.
Invitadonan special pa e atardi aki cu atletanan, scolnan y ekipo cu a wordo honra den Premio Excelencia 2015, Atleta representando Aruba na RIO 2016 den weganan Olimpico y Paralimpico. Tambe un grupo di referee cu a sigui e Curso di Referee Hubenil organisa pa Aruba Sport Unie lo ta presente e atardi aki.
Despues di e desfile lo presenta e Himno Nacional di Aruba cu lo wordo interpreta pa Jonathan Croes sigui cu diferente discurso. E aña aki Roman ( Ale) Aparico capitan di Ekipo di aña Sport Vereniging RCA division di Honor conhunto cu su coleganan lo tin e gran privilegio pa cende e Vlam Olimpico como inicio di ASU Olimpiada 2016. Despues lo sigui cu competencia di atletismo y futbol categoria A riba mita veld di 8 contra 8.
Sr. Gerald Franca, president di ASU, a indica cu lo tin mas o menos 450 participante durante e ASU Olimpiada. El a sigui indica, cu den comparacion e cantidad aki ta casi mescos cu añanan anterior. Directiva di ASU ta gradici tur federacion cu ta participacion den e apertura di ASU Olimpiada y alabes ta desea nan hopi exito cu nan Campeonato den e ASU Olimpiada. Tambe ta invita pueblo di Aruba presenta e desfile pero tambe pa apoya tur atleta durante e olimpiada.


text: Diabierna atardi a drenta informe di un pelea na inicio di Caya G.F. “Betico” Croes y un hende ta benta riba vloer, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un pelea entre un pareha turista di e mesun sexo unda un di tanto “amor” a knock down e otro te cu ela cay abao y no tabata reacciona. Cu ayudo di prome auxilio a logra pone bin bij, polis a compronde for di e victima cu e no ta presenta ningun cargo contra su pareha y e no ta desea atencion medico. Na yegada di e ambulans nan ayudo a ser nenga pa e victima y a sigui nan ruta. Igualmente e patruya.


text:
Orador: Max Scriwanek
Archivo Nashonal ta presentá un charla titulá George Maduro, héroe di resistensia di Kòrsou (George Maduro, verzetsheld uit Curaçao) djarason 1 di yüli próksimo. Orador ta drs. Max Scriwanek, direktor di Archivo Nashonal. Esaki ta e di sinku charla den e siklo di charla den kuadro di e eksposishon Guera na Kòrsou?!
Tin hopi informashon general di George John Lionel Maduro (Kòrsou, 15 yüli 1916 – Dachau, 9 febrüari 1945). E informashonnan aki por haña nan na Archivo Nashonal tambe. Pero resientemente a diskubrí korespondensia ku ta duna un mihó bista di e periodo ku Maduro tabata skondí i tabata hasi trabou di resistensha. A haña korespondensia tambe di ku e tabata enkarselá. Den e periodo aki su amigu i kompañero di estudio Oncko Wttewaall van Stoetwegen tabata korespondé ku su mayornan. Den e charla di 1 di yüli ta bai duna un bista di e informashonnan nobo ku a bira disponibel.
Max Scriwanek ta hefe di Archivo Nashonal for di 1 di yüli 2014. E ta outor di e buki De Momon cyclus: 175 jaar Maduro Entrepeneurs op Curaçao. Tambe e ta co-outor di 1499-1999 De bewoners van Curaçao 500 jaar lief en leed.
Archivo Nashonal Kòrsou
Scharlooweg 77- 79
Kòrsou
Idioma: hulandes
Entrada: grátis


text:
Kralendijk - For di e siman akí, diariamente siudadanonan ku keho por hasi e tèst di COVID-19 ku sita mainta òf atardi den e kaya di tèst. Departamento di Salubridat Públiko a amplia orario komo ku e kantidat di kontagio ku e vírùs di corona a oumentá último tempu.
E ampliashon di orario ta un servisio èkstra na hendenan ku mester tèst. Awor ku ta adaptá e oranan, por tèst mas hende si ta nesesario.
For di poko tempu pasá e liñanan grátis 0800 0800 i 0800 0900 tin orario adaptá. Di djaluna te ku djabièrne por yama e numbernan di 08:00 te 17:00 or i djasabra i djadumingu di 08:00 te 12:00 or. E fin di siman akí e sentronan di yamada ta habrí mas largu, esta djasabra 11 di sèptèmber i djadumingu 12 di sèptèmber di 08:00 te 17:00 or. Na 0800 0800 siudadanonan ku keho por traha un sita pa e tèst di corona i hasi pregunta tokante COVID-19, karentena, isolashon, reglanan básiko. Siudadanonan por yama e number 0800 0900 si nan tin pregunta tokante e angua di corona. Tambe nan por traha un sita pa pasa e angua di corona i pidi un kódigo di QR.
Bo tin keho? Keda kas e ora ei i yama 0800 0800 pa un sita pa tèst. Sali solamente for di kas pa hasi e tèst, i despues bai kas bèk mesora. Warda resultado di e tèst na kas. Si bo a tèst positivo, tene bo mes e ora ei na reglanan i tepnan ku bo ta haña di Salubridat Públiko.


text:
Jesse van Ruller ta un guitarista di jazz hulandes, compositor y profesor na e Conservatorio di Amsterdam. E ta conoci pa su sonido unico, tecnica virtuoso y bunita composicionnan. Naci y cria na Amsterdam, Jesse a cuminsa toca guitara clasico na e edad di 7 aña. Y tawata scucha Jimi Hendrix y Santana, el a gara e tecnica di “fingerpicking” cu no tawata e regla clasico.
El a sigui desaroya su habilidadnan den e genero di jazz, cu a resulta den alcansa su Summa Cum Laude na e Conservatorio di Hilversum na Aña 1995. Den e mesun aña el a gana e prestigioso “Thelonious Monk Award”, siendo e prome europeo pa gara e premio mericano aki.
E premio a habri hopi porta pa Jesse tanto pa grabamento di album den studio y bira parti di e “European Quintent “. Na comienso di aña 2000 el a lansa su prome album “Here and There”.
Ademas di ta lidera su propio grupo “Jesse van Ruller -Trio” y comparti e liderazgo den varios otro proyectonan, incluyendo el proyecto “Muzyka” cu vocalista Francine Gardens, e ta conoci como un “sideman” profesional.
Ora bo ta un guitarrista di jazz manera Jesse van Ruller, ta tuma talento serio pa bira mes admira y famoso manera e ta den e arena aki .
Jesse a graba dos album bao di su nomber y ta toca cu su propio trio y cuarteto (cu Karel Boehlee, Frans van Geest y Martijn Vink).
E por ser scucha tambe den un monton di otro gruponan manera : The Jazz Orchestra di e Concertgebouw, Michiel Borstlap Group, The Piet Noordijk Quintet y en duo cu e guitarista Maarten van der Grinten.
Jesse tambe a comparti scenario y tambe den studio cu musiconan manera Tom Harrell, George Duke, Christian McBride, Mike Stern, Kenny Washington, SfeQ, Benjamin Herman, Larry Goldings y Idris Muhammed.
E albumnan graba pa Jesse como un lider ta ser lansa pa Universal na Japon y nan ta hopi exitoso ayabanda . Su di tres CD “Catch” riba cual Roy Hargrove ta debuta cu tres piesa. E album a ser nomina pa e Edison Award den e cateria di Jazz.
“Jim Hall a bisa Esaki di Jesse: “ Un tocado bastante expresivo, realmente el a impacta mi riba un nivel personal”
E aña aki Caribbean Sea Jazz Festival tin e privilegio di introduci Jesse Van Ruller Trio na e Festival Plaza di Renaissance riba diasabra, 16 di september di 2017. No perda e festival mas vibrante di nos isla, cumpra bo ticket awe mes na Superfood y Casibari Café of online na: www.caribbeanseajazz.com. Pa solamente $ 65,-.


text:
Tanki Flip – Diaranson mainta polis ta wordo pidi pa pasa na oficina di Rotech, caminda kiebro a tuma lugar ariba dos auto.
Home Uncategorized Kiebro y ladronicia den dos auto di compania Rotech pa bay cu...
Kiebro y ladronicia den dos auto di compania Rotech pa bay cu e baterianan di e autonan
Na yegada di patruya nan ta mustranan e dos autonan.
Tabata trata di un Van y un auto Suzuki. Ambos auto tabata staciona patras di e oficina. E glasnan a wordo kibra y asina nan ta habri e hood y bay cu e baterianan di ambos auto.


text:
Nos invitado den e programa aki ta Sra. Iona Richardson Cannegieter. Ela nase 20 December 1925 na St. Maarten pero tin hopi tempu bibá na Aruba. Nos ta kombersa kune tokante su bida tantu na su isla natal i tambe Aruba. E entrevista aki ta den e idioma natal di Sra. Cannegieter esta na ingles.
Produkshon: Fundashon Históriko Kultural Boneriano
Durashon: 50 minüt
Fuhikubo ta presentá: Iona Richardson Cannegieter
Nos invitado den e programa aki ta Sra. Iona Richardson Cannegieter. Ela nase 20 December 1925 na St. Maarten pero tin hopi tempu bibá na Aruba. Nos ta kombersa kune tokante su bida tantu na su isla natal i tambe Aruba. E entrevista aki ta den e idioma natal di Sra. Cannegieter esta na ingles.


text:
KRALENDIJK – Ayera djamars for di trai mèrdia, un batayon di polis i reshèrshi kompañá pa Arestatie Team a inisiá ku diferente entrada hudisial aki na Boneiru buskando un sospechoso relashoná ku diferente kaso di tiroteo ku a tuma lugá den e último luna. Promé nan a bai na un kas den Bario Amboina kaminda a buska den e kas pa e sospechoso pero no a enkontré. Despues a bai na kas di e sospechoso den bario Tera Kòrá, na Kaya Monseigneur Nieuwindt. Aki tampoko e tabata. E di tres adrès ku outoridatnan a bai tabata na un kas riba Kaya Korona.
Mientras ku reshèrshi tabata hasiendo un investigashon na kas di e sospechoso na Tera Kòrá, e sospechoso a blo na kas. Mesora a detené i transporté pa warda di polis. Awor investigashon ta sigui. Kuerpo polisial poko despues a konfirmá na prensa ku a detené e hòmber ku nan tabata buska. Ta trata aki di e hòmber di inisial B.R.P. di 25 aña di edat.


text:
Diabierna dia 2 di juli, Dutch Caribbean Nature Alliance (DCNA) a organisa su prome Big Live Nature Quiz pa adulto di Aruba, Boneiro, Corsou, Saba, St. Eustatius y St. Maarten. Un total di 39 ekipo / 100 + miembro di ekipo cu ta consisti di 1-4 hungado a participa na e quiz online, bibo y interactivo. Despues di hopi ronda di pregunta excitante y emocionante tocante naturalesa, un ekipo di Bonairo a sali ganado. E di dos luga a bay pa un ekipo di Aruba y e di tres luga a bay pa un otro ekipo di Boneiro.
E Big Live Nature Quiz online a wordo crea pa educa e ciudadanonan tocante naturalesa na un manera interactivo divertido, pa inspira orguyo pa naturalesa di e islanan, fomenta practica ecologico, sostene e proyecto di conservacion di parke y conecta e personanan den henter Caribe Hulandes.
Quiz gratis anualmente pa adulto y mucha
Meta ta pa haci esaki esaki un evento anual tanto pa adulto como pa mucha. Na aña 2020 a lansa e prome edicion pa mucha. Pa aña 2021, e edicion infantil ta planea pa cuminsamento di october. Keda pendiente pa bo proximo oportunidad pa siña mas tocante naturalesa di Caribe Hulandes.
Quiz bibo y interactivo
E ekiponan por a participa na dos manera. A invita e ekiponan pa hunga for di nan cas /online cu amigo y famia of pa join na un di e luganan di transmision.
E Quiz tabata online y bibo. Pa e motibo ey, tur e ekiponan di e islanan di Caribe Hulandes por a participa na mes momento y por a interactua cu otro y cu e anfitrion di e programa.
E luganan di transmision tabata inclui Hillside na Boneiro, Long Haul na Saba y Dinghy Dock Sailors Bar na St. Maarten. Un gran agradecimento a estos establecimento hunto cu STINAPA Boneiro, CARMABI y Corsou, Aruba National Park Foundation, Saba Conservation Foundation (SCF), STENAPA na St Eustatius y Nature Foundation Sint Maarten (NFSXM) pa nan apoyo na e evento aki.
Tema: Bestia di Caribe Hulandes
BLNQ a consisti di 35 pregunta di escogencia multiple cu e siguiente categorianan: Bestia di lama, Bestia di tera, zonido den naturalesa, besta special di e islanan, tambe hende y naturalesa. Tabatin un descanso cortico memey pa tuma algo di come y bebe y despues a sigui cu e di dos mita.
E ganadonan
Durante e quiz interactivo y bibo, e ekiponan por a sigui nan puntuahe. Despues di cinco rond competitivo, a anuncia e ganadonan. E prome luga cu un puntuacion di 293 a bay pa Jonkers di Boneiro. Nan lo ricibi un trip riba barco/ snorkel rond di nan bunita isla. E di dos y di tres luga a bay pa Mini’s Butlers (puntuacion 259) di Aruba y Gwen & Dunc (puntuacion 254) di Boneiro respectivamente. Nan lo ricibi t-shirt y pechi cu e logo di Big Live Nature Quiz. Pabien na nan tur.
“Mi a gusta el quiz! M a gusta specialmente e categora Zonidos den Naturalesa, pasobra e tabata diferente di cualkier otro categoria di quiz cu mi a yega di hunga. Bon trabou!” Participante di Long Haul na Saba
No perde e proximogran concurso bibo tocante naturalesa


text:
Diahuebs mainta a drenta informe di un accidente dilanti Boogaard na Paardenbaaistraat. E accidente aki a sosode ora cu e dama chauffeur di e Honda CRV A bay tuma un u-turn pero no a mira e Nissan March di direccion contrario y a bay dal riba dje. Afortunadamente ningun hende a resulta herida.
2 thoughts on “Dama chauffeur di vehiculo Honda CRV a bay dal un U-turn pero bo a mira Nissan March di direccion contrario”
-
Ta stranjo si cu e honda no a mira e march bin den direcion contrario. Ta blind e chauffeur di e honda ta?? Den dia cla.!!!


text: Diamars mainta tempran a drenta informe di cu un persona a cay den baño y tabata tin dificultad di hala rosea na Babijn, mesora a dirigi tanto polis como ambulans pa e sitio. Na yegada di e patruya na e sitio a tuma nota cu ambulans tambe ta na e sitio. E personal di ambulans a yega y a encontra e victima sin ta halando rosea y a hasi intento pa rebibe pero esaki tabata invano. A solicita presencia di dokter como tambe investigadornan technico y forensico na e sitio. Na yegada di dokter a constata cu A.G. di 49 aña a fayece. Na famianan di e fayecido Awe24.com ta extende palabranan di condolencia.


text:
Cumana: Diasabra den oranan di marduga despues cu un palo di awacero a cay, den cercania di e rotonde nobo, di Avenida E.J. “Watty Vos” diferente plasnan grandi di awa a keda atras.
Den e ultimo dianan aki tin trabounan di construccion andando pa caba cu e rotonde aki y cada rato trafico ta wordo desvia y esaki ta causando confusion cerca e chauffeurnan cu ta haci uso di e caminda aki.
E desviacionnan tin un motibo cu nan ta pone e baricadanan oranje y chauffeurnan mester respeta esaki y no purba pasa memey di nan pa haci e caminda mas cortico.
Esaki a pasa cu e chauffeur di un Toyota Yaris, ela bay pasa unda e no mester a pasa y a kere cu e plas di awa cu ela bay pasa aden no tabata hundo, pero ela equiboca y a cay den un buraco cu no tabata visibel door di e plas di awa y asina a keda mal pega.


text:
CORPORATE GOVERNANCE CODE, PA GARANTISA INTEGRIDAD DEN COMPANIANAN Y INTITUTONAN DI GOBIERNO
Durante e reunionnan den Parlamento dialuna riba e topico di integridad, Premier Evelyn Wever-Croes a elabora riba e 10 pilaranan pa garantisa integridad den Gobierno.
CORPORATE GOVERNANCE CODE:
E di tres pilar ta Corporate Governance Code y ta garantisa integridad den companianan y institutonan di Gobierno. Gabinete Wever-Croes no kier a limita na integridad, bon gobernacion y transparencia solamente den e aparato gubernamental, pero expande esaki tambe den institutonan di gobierno, manera sui generis, serlimar, ATA, y companianan estatal.
Aruba ya caba tawata tin un Corporate Governance Code tempo di ex-Minister Edison Briesen, pero esaki ta bastante anticua. Aruba mester di uno mas actualisa y cu ta ancra den ley y cu un bon sistema di supervision.
Comision Corporate Governance Code tin como representantenan sr. Jossy Lacle cu ta ex director di WEB, sr. Freddy Refunjol, y sra. Helen van der Waal. Un partner hopi importante den esaki tambe ta Banco Central.
A traha un prome concepto di un ley cu ta na DWJZ, cu ta un ley macro cu ta regla proceduranan den e institutonan y companianan. Por ehempel pa evita cu Gobierno ta bay mete den maneho di e companianan.
Pa duna algun ehempel, den pasado Gobierno di AVP a instrui Utilities pa paga pa periodistanan amigonan di e gobierno biaha cu e gobierno, a instrui RdA pa paga cantidad di biahenan y gastonan personal di ministernan, a instrui Utilities y RdA pa pone den e contractnan laboral “golden handshakes” absurdamente halto, desviando di e Corporate Governance Code existente.
“Na momento cu Gabinete Wever-Croes a drenta gobierno a pone un stop inmediato na e sorto di cosnan aki y a compromete nan mes di ta respeta Corporate Governance Codes.
Pa evita esaki pasa den futuro atrobe, ken sa un dia AVP bolbe bek na mando, e ora mester tin un ley pa preveni esaki pasa. E ley aki lo mester bay Parlamento manera cu DWJZ caba cu e leynan mas urgente aworaki den cuadro di crisis”, Prome Minister a enfatisa.
Na mes momento Prome Minister a encarga e Comision di Corporate Governance Code pa cuminsa traha riba e ley ‘normering topinkomen’ cu ta e Wever Croes Norm y cu ta na Raad van Advies awor pa bin Parlamento. E ley aki ta limita e salario di directornan di companianan estatal na 130% di e salario di Minister President, e salario nobo, dus esun corta cu 25% cual tambe ta un di e condicionnan di Hulanda.
“Aruba ta den crisis y pa e motibo aki companianan estatal mester sirbi pueblo mustrando solidaridad. Directornan cu tawata tin salario di 22.375 manera Parlamentario Richard Arends a haya for di Mike de Mesa e tempo ey. Esey ta 180% di salario di Minister President cu ta un suma hopi halto y cu pa colmo ta bin di un compania cu no tawata haya entrada, pasobra nan tawata sa cu Citgo lo no por a garantisa esey. Esaki ta e tipo di abusonan cu mester caba y Gabinete Wever-Croes ta determina pa caba cu nan”, Prome Minister a duna di conoce.
Prome Minister a indica cu Gabinete Wever-Croes a cuminsa aplika e ley caba, apesar cu e no a yega Parlamento ainda. Tur vacatura nobo tin cu cay bou di e Wever Croes Norm aki, y ta wordo publica asina. Berdad tin menos interes pa e funcionnan e ora, pasobra e pago ta menos lucrativo, pero esnan cu solicita ta acepta e salario cu ta wordo ofreci. Elmar y Utilities a bay asina, y RdA ta e siguiente pa bay asina.
“Gabinete Wever-Croes ta “Lead by example” y no mester warda e ley bin pa cuminsa actua asina. Esaki ta un ehempel di ‘walk the talk’ cu ta pone maneho di integridad riba e bon caminda, Prome Minister Evelyn Wever-Croes a expresa.


text:
E aña aki ta di tres aña consecutivo cu ta organisa un concurso caminda a traves di nan pintura muchanan ta expresa y siña tocante Aruba su Ley di Cacho.
Meta
E meta di e concurso di pintamento “stima bo cacho” 2021 ta pa sigui conscientisa comunidad, specialmente muchanan, tocante cuido di nan mascota, pasobra cuminsando na nos muchanan ta garantisa un miho futuro pa mañan pa locual ta trata doñonan cu ta haci escogencia responsabel si ta tuma un mascota si of no.
Cuatro tema
Pa e concurso e aña aki, e muchanan tin di scoge 1 di e 4 temanan, y lo ta ideal si nan incorpora extra puntonan di Ley di Cacho den nan pintura. No ta permiti mas cu un pintura pa cada participante, pues e muchanan tin di pensa bon cua tema nan ta scoge pa ilustra. E 4 temanan ta: (1) baña bo cacho, (2) hunga cu bo cacho, (3) bo cacho como parti di bo famia, y (4) cacho na leash. E pintura mester ta uno original y creativo y pinta door di e mucha mes.
Kende por participa
Participacion ta gratis y ta habri solamente pa muchanan di scol basico e aña aki. Si no a ricibi e formulario di participacion na scol, por download e via www.specialprojectsaruba.org tambe. E motibo dicon no por a inclui un pintura pa kleur pa e muchanan di kleuter tambe participa mescos cu a sosode aña pasa ta cu di tur e pinturanan ganador, Post Aruba N.V. lo scoge un pintura di cada tema cu por bira stampia di Aruba na aña 2022.
Premio
Muchanan tin te dia 23 di september 2021 pa entrega nan formulario di participacion na e MFA mas cerca, of via email specialprojectsaruba@gmail.com. Dia 4 di october, dierendag, lo anuncia e 4 pinturanan pa stampia 2022 y e ganadornan di cada klas lo ricibi nan regalito. E comision ta invita henter comunidad pa stimula muchanan participa na e concurso aki pa e concurso ta uno exitoso un biaha mas.


text:
ORANJESTAD – Aña pasa a presenta e buki conmemorativo ‘BaluArte’ y pa lanta interes den comunidad pa cumpra e buki aki y tine como un bon recuerdo of regalo, Minister di Cultura semanalmente lo publica articulonan pa prensa di e diferente pioneronan cultural di nos país cu ta aparece den e publicacion. De e articulo di awe nos ta presenta un parti di nos baluarte Sr. Hubert O. “Lio” Booi d.f.m., kende a nace na Boneiro dia 25 di juli 1919, pero a haci Aruba su pais desde e edad hoben di 18 aña, te pa bira un gran promotor di bida cultural y di Papiamento.
Segun Hubert ‘Lio’ Booi, no ta nos curpa so mester di alimento! Como ser humano, nos ‘spirito’ tambe mester di alimento y energia! Mester fortifica nos mes cu conocemento specialmente di expresion y manifestacion cultural. Nos mester sigui cultiva nos mes pa hunto nos forma un pueblo culto, demostrando cariño, aprecio, amor y respet pa otro.
Despues di a traha na un banco como tenedor di buki (boekhouder), Lio a bira hefe suplente di Oficina di Turismo y di Arubaanse Voorlichtingsdienst (AVD). Na aña 1963 el a bira hefe di Oficina di Cultura y Educacion y for di 1978 te su pensioen na 1980 el a traha como hefe di Instituto di Cultura. E tabata entre otro cofundado di Arubaanse Kunstkring y miembro di Sociedad Bolivariana. Tambe Lio tabata hunga comedia y skirbi obra teatral, poesia y storia. Su creatividad den arte semper a keda resalta, mirando su talento como pintor autodidactico. Un talento cu e no a wanta pa su mes, pero a comparti cu diferente alumno den su lesnan di pintura. Como cosmopolito y bon conocedo autodidactico di idioma, entre otro di e idioma Ruso, semper el a keda cu hopi atencion pa e cultura Arubano y amor pa Papiamento.
Algun di su obranan literario ta ‘E Perla di Caribe’, un obra teatral musical di 1955, ‘Golgotha’, un drama religioso skirbi na 1967, e antologia di poesia y prosa ‘Muchila’ cu a keda publica na 1969 y tambe su otro obra musical, skirbi den e mesun aña ey cu ta ‘Amor di Kibaima’. Den diferente antologia tin obra di Hubert Booi: ‘Di Nos’ di Pierre Lauffer (1971), ‘Cosecha Arubano’ (1983), De Navelstreng van Mijn Taal di Anton Claassen (1992), ‘Pa Saka Kara’ (1998) y den ‘Isla di Mi’ di Frank Williams (2000).
Lio a ricibi diferente reconocimento pa su contribucion cultural valioso, manera e premio ‘Cadushi di Cristal’ (1999). Na aña 2003 Instituto di Cultura Aruba a nombra e patio di Instituto di Cultura ‘Plaza Hubert O. ‘Lio’ Booi’ como aprecio y reconocimento pa su trabou amplio riba tereno cultural. Como ex-hefe di Instituto di Cultura, Hubert Booi ta di opinion cu mester tin suficiente personal y fondo disponibel pa por ehecuta diferente plan.
Lio a toca piano, compone y pinta te na final. El a fayece dia 20 di december 2014. El a laga un legado grandi atras como poeta, pintor, escritor y musico.
Tur esnan interesa den e buki BaluArte por tuma contacto cu oficina di UNOCA na telefoon 5820108 of 5835681 durante orarionan di oficina entre 8’or di mainta y 4’or di atardi of por manda un email na unoca@setarnet.aw pa tur informacion. E prijs di e buki ta 55 florin. Pronto lo tin mas luga caminda e buki BaluArte ta disponibel.


text:
ORANJESTAD, Departamento di Integracion, Maneho y Adminision di Stranhero (DIMAS) ta informa cu su oficina na Paardenbaaistraat ta cera pa publico diabierna dia 18 di september 2020 en conexion cu trabounan sanitario necesario den cuadro di e maneho responsabel di Covid19.
DIMAS alavez ta participa cu tur otro servicio, ta sigui normal online.
DIMAS ta pidi su clientenan y partners pa tuma bon nota di e aviso aki, pa asina evita cualkier inconveniencia. Dialuna 21 di september 2020 DIMAS su oficina lo por atrobe sigui brinda servicio na su clientenan, cu tin cita y ta desea di haci nan entrega di nan peticion personalmente.


text:
Wak e lista di prijs Cas di Cultura
Auditorio Cas di Cultura
Descripcion
Pa e.o. presentacion di un obra di teatro of pa tene un concierto, por huur e sala di teatro di Cas di Cultura. Den e sala di teatro specialisa aki por tene diferente sorto di presentacion. E auditorio tin asiento pa maximo 572 persona.
Unda pa pidi'e? / Mas informacion na
Por haci reservacion na Cas di Cultura of busca mas informacion na www.casdicultura.aw
Cuanto e ta costa?
Cuanto tempo ta dura pa hay'e?
Ta depende di e agenda.


text:
WILLEMSTAD – E organisashon di biahe ta na altura di e ref shushi den e área di Willemstad ku nan ke desaroyá pa turismo.
“Nos no ta responsabel pa e sanashon di e área”, Caroline Härtal, general manager di e resort nobo, ta enfatisá. Härtel ta referí na ministerio di Tráfiko, Transpòrt i Planifikashon Espasial (TTPE).
Segun Härtel a traha grupo di trabou, enkargá ku e desaroyo i sanashon di e área. TTPE ta konfirmá ku nan lo tuma e enkargo di e sanashon i limpiamentu di e área.
Resòrt ku sentenáres di kamber
Djabièrne a klaba e promé palu den e resòrt all inclusive di Corendon na Otrobanda. Promé ku fin di e aña aki na e tereno di anteriormente Holiday Beach Hotel na Ref lo konstruí edifisionan ku 350 kamber. E meta ta pa na fin di 2020 entregá 450 kamber mas.
Un parti di e mangel, pega na e lugá di parker di e restorant di ántes, Denny’s, gobièrnu a entregá na Corendon. Aki ta bini e resort all-inclusive luhoso i band’e dje e parke di rekreashon. Asina e minister kurasoleño di Tráfiko, Transpòrt i Planifikashon Espasial durante un enkuentro informativo pa habitante di Otrobanda ta bisa.
Área pa kana keiru ta hole stinki
“Ta bini un pat pa kana keiru for di megapir den direkshon di Otrobanda”, segun e minister. Pero pa kana na Ref aktualmente no ta un opshon agradabel. E awa na Pater Euwensweg ta hole stinki pa motibu di bashamentu di awa shushi, entre otro di e hòspital pegá ei.
Segun Servisio di Obra Públiko e kas di pòmp pega ei ta kibrá i asina no por hiba e awa shushi pa e instalashon di purifiká awa na Klein Hofje. Servisio di Obra Públiko a laga ivestigá e tera abou serka e mangelnan den área di Ref, komo preparashon pa konstrukshon. E resultadonan di e investigashon no ta konosí.
Awa i ref ta den konekshon ku laman habrí, pero tin tiki koriente. Sigur dies aña pasá a draga e awa djaden, pero for di e tempu ei el a yena ku lodo atrobe.
Miónes pa limpia
Pa draga tin un plan tékniko kla, Caroline Manuel, e kordinadó di e proyekto na nòmber di e ministerio di TTPE, ta bisa. E gastunan total pa henter e proyekto Ref ku ta konsistí di sanashon re-ekipamentu, un pòmp nobo, un kaminda pa yega ei nobo i un sentro di piskadó, ta balotá na 20 pa 25 mion florin.
Tambe tin un proposishon pa fundashon Caribbean Research & Management of Biodiversity (Carmabi) pa manehá e parke di naturalesa i rekreashon.Esaki ta un proposishon for di TTPE. Mester traha un plan di maneho ainda. Esei no ke men ku a firma e akuerdo kaba.


text:
Ta nesesario ku doño di e instalashonnan di refineria ta duna klaridat apsoluto riba futuro di e refineria. Esei Manuel Medina, direktor general di e gigante di zeta Venezolano PdVSA, ta bisa.
Sentensianan Isla
For di 2005 PdVSA tin di aber ku dos prosedura di Moveshon Medio Ambiente i un kantidat di habitante bibá bou di huma di e refineria.
Di un banda ta trata di un prosedura sivil ku a kuminsá na 2006, ku sentensianan intermedio i proseduranan di apelashon, i un sentensia final den Apelashon dia 12 di yanüari 2010. Sentensia: Korte ta prohibí pa surpasá e medio anual SO2 di 80 mcg/m3 di Isla bou di pena di NAF 75 mion florin.
Di otro banda ta trata di un prosedura LAR (derecho atministrativo), ku a kuminsá na 2005 ku sentensianan intermedio i proseduranan di apelashon, i un sentensia final dia 1 di sèptèmber 2011. Sentensia: gobièrnu mester manda Isla un karta pa mas tardá 28 di sèptèmber den kua e ta enumerá e infrakshonnan i obligá di terminá nan i tene nan terminá bou di pena di 500.000 florin pa siman, ku un máksimo di 50 mion florin.
Ainda ta posibel hasi un apelashon na e último sentensia akí.
Medina ta bisa esaki komo kontesta riba e karta ku Egdar Leito a entregá na refineria durante e marcha di protesta di 7 di mei último. E dia ei 150 persona a protestá kontra polushon di Isla bou di guia di lider di e Komité Marcha Polushon, ku un tempu tabata hefe di medio ambiente na Isla.
Segun Medina mester di invershonnan grandi pa un periodo te despues di 2019, ora e kontrato di hür ku Refineria di Kòrsou (RdK) terminá. Invershonnan ku, segun Medina, ta amortisá nan mes te hopi tempu mas despues ku e fecha menshoná.
Prekupante
Den su karta e direktor general ta trese dilanti ku a pone su kompania dilanti di ‘ e situashon masha prekupante akí’. PdVSA ta enfatisá den e karta di Medina ku, no opstante, e ke tene su mes ‘estriktamente na norma i leinan di Kòrsou relashoná ku medio ambiente’.
Remarkabel den e karta di Medina ta e echo, ku Isla ta basa e demanda ku e ta tene su mes na lei di molèster, riba e argumentashon ku ‘esaki a sali na kla den e sentensianan diktá riba e tema akí, tantu na Korte di asuntunan atministrativo komo den Korte di kasonan penal di isla di Kòrsou’.
Medina ta bisa ku Refineria Isla a hiba e asuntunan akí na un bon final, ku e kompania ta dirigí su mes riba kumplimentu ku normanan di medio ambiente i ku e kompania ta demonstrá su ablidatnan tékniko riba e tereno ei.
Página di wèp
Medina ta kontinua bisando ku, n’e mésun manera ta resultá for di midimentunan di dióksido di suafel (SO2) ehekutá na stashon di kontrol di gobièrnu, ku e refineria ta kumpli ku e normanan stipulá. Por averiguá esaki tambe riba e página di wèp di Ministerio di Medio Ambiente.
Medina ta bai asta un paso mas leu, reprochando e Komité ku e ta ‘kometé un atentado riba trankilidat laboral i seguridat di nos prosesonan empresarial’. Na opinion di PdVSA e supuesto estafa di e Komité ‘den ningun aspekto no ta kontribuí na un diskushon sano, sinsero i habrí riba futuro di e refineria di Kòrsou’.
Bron: RNW


text:
Awe mainta a tuma luga ceremonia na Scol di Polis situa riba Fortheuvelstraat. Aki ta caminda cu 14 polis a ricibi certificado di Basis Certificaat, pues cumplimento di e prome dos añanan di Scol di Polis. E dos añanan cu falta pa completa e opleiding completo, lo ta combina cu tanto trahamento y studia.
Pues e polisnan lo ta activo riba caya pero tambe bezig cu scol. Irma Gordon ta alto comisario interino, durante un entrevista exclusivo cu MasNoticia.com el a manda un mensahe di exito na e polisnan cu ta cla pa sirbi nan pais riba caya. “Sea bo mes y sea consciente y respeta”, asina Gordon a duna di conoce awe mainta durante e ceremonia na Scol di Polis.
Jeanette Richardson – Baars ta hefe na Scol di Polis, e tambe tabata presente na e momento special aki. Baars a conta cu e parti di certificacion y diploma ta parti den dos dia.
Awe 14 hoben a ricibi nan certificado pa cumpli mita di nan trayecto na Scol di Polis mientras cu mayan 30 studiante cu lo ricibi nan diploma. Pues e 14 studiantenan di awe ta di Klas 2019 mientras cu e 30 di mayan ta di Klas 2017. Pa locual ta Scol di Polis mes, desde 1 di october lo habri un klas nobo pa tur cu ta interesa. E parti di solicitud por subi e pagina di Polis y mira lista completo di exigencia cu nan ta pidi.


text:
Presentashonnan ‘Papiamentu den era digital’
Durante e konferensha Papiamentu den Era Digital ku a tuma lugá di 15 òktober 2015, ekspertonan di Papiamentu huntu aki na Kòrsou a dialogá riba e papel di papiamentu tresiendo temanan interesante dilanti. Tira un bista riba e tópikonan ku ekspertonan a trese dilanti i lesa e informashon tokante e tópiko.
Papiamentu na Oropa
presentá pa: Sr. Ruben Sverina
“Papiamentu ta idioma ku ta papia na Aruba, Boneiru i Kòrsou. Pero na Hulanda tambe tin un komunidat relativamente grandi ku ta papia papiamentu. Den konteksto hulandes ta na su lugá pa hasi uzo di reglanan vigenta pa logra mayor protekshon di papiamentu. Sigur awor ku Boneiru a bira parti di Hulanda. Pa e motibu akí Fundashon SPLIKA ta hasi esfuerso pa logra ku papiamentu ta haña protekshon di e Karta Oropeo pa Idioma Regional òf idioma di Minoria. Tambe ta buska protekshon di Tratado di Struktura enkuanto Protekshon di Minoria Nashonal. Klik aki pa e artikulo kompletu
Aspecto verbal den Papiamento
presentá pa : Sr. Ramon Todd Dandaré Mag. Ling.
Particula di TMA (tempo, modo y aspecto) ta hunga un rol importante den construccion di frase den Papiamento, mescos cu den otro lenga crioyo. Ora di construi frase e partinan basico ta predicado y suheto. Predicado den Papiamento y otro lenga crioyo ta forma pa un of mas verbo, generalmente precedi pa un particula. Particula ta denota den lenga crioyo, ademas di modo, tambe tempo y aspecto (TMA). Tin dos clase di aspecto: aspecto lexical y aspecto gramatical. Den e charla aki lo trata someramente algun tipo di aspecto gramatical y con ta denota cada tipo den Papiamento. Ademas lo mustra -a base di skema- e rol aspectual cu particula ta hunga den construccion di frase den Papiamento y e aspecto(nan) cu cada particula ta denota… Klik aki pa e artikulo kompletu
Situashon di papiamentu na Boneiru
presentá pa: Sr. Sedney Marten
Manera nos tur sa, Hulanda ta hopi mas grandi ku Boneiru, e tin su propio idioma i segun historia ta mustra nos, semper Hulanda a forsa su kolonianan pa asepta su idioma komo idioma ofisial. Den e relashon nobo entre Hulanda i Boneiru, ta e mes un kos lo a sosede. Kisas asta pio…Prome ku 10-10-10, papiamentu, siendu un idioma krioyo, tabatin un status haltu na Boneiru. Esaki kontrali na otro idiomanan krioyo na mundu. Kon a bai ku e grandesa aki, e status haltu aki, despues di 10-10-10? Klik aki pa e artikulo kompletu
Un ‘locale’ pa papiamentu
presentá pa: Sr. Rendel Rosalia
‘Locale’ ta un dokumento digital (file) ku ta kontené informashon spesífiko di idioma i pais, pa yuda programa rekonosé idioma i su konteksto. Den un locale ta prosesá informashon spesífiko di un idioma manera entre otro: simbologia (alfabèt), forma di aparishon di number, sekuensia di fecha, dianan di siman, lunan di aña, direkshon di skibi teksto (lenks pa rèks), símbolo i nòmber di moneda. ‘Locale’ ta hasi posibel ku nashonnan por partisipá na inovashon teknológiko pa medio di propio idioma i konteksto sosial kultural. Klik aki pa e artikulo kompletu
Gramátika i formashon di palabra na islanan ABC: un lenga?
presentá pa: Sra. Dr. Marta Dijkhoff
Èks minister di Enseñansa i lingwista Dr. Marta Dijkhoff a lanta e organisashon Instituto Alsa Papiamentu. Un organisashon “ku e vishon pa un dia Kòrsou kere, karga, kuida, krea (na) i alsa Papiamentu. Basá riba e vishon aki kere ta enserá trese i fortifiká konfiansa den nos idioma; karga, duna informashon den tur sentido di palabra; kuida, yuda mantené loke tin na herensia i realisá Papiamentu su futuro potensial; krea, investigá produsí i stimulá kreashon literario i finalmente alsa, konsientisá pueblo riba balor di su idioma.” Klik aki pa e artikulo kompletu


text:
Un rato pasa a tuma nota di diferente movecion den cercania di Dimas. Varios unidad policial a uni pa asina tene un razzia den districto di Playa.
A sigui e caravana di Polis y a bin termina na un cas dilanti di Grand ocean na Madiki Kavel. A drenta e cas y a detene tres persona.
Polis activo cu diferente accion riba caya unda for di oranan di diahuebs atardi a detene un homber Dominicano den su accion pa sigui skim, e biaha aki ta masbien relaciona cu un asunto di skimming, despues cu banco a haci denuncia na autoridad cu varios persona a constata cu nan placa a keda lanta na otro bancomatico y tal suma cu nan no a ni haci e transaccion aki.
Ta por lo menos dos siman caba cu e personanan aki ta bezig cu e tipo di accion aki. Te unda por a bin compronde, e personanan aki ta procedente di Europa, e grabacion for bancomatico cu banco a entrega na autoridad pa nan wak con e acto aki tabata tuma luga, a pone cu a haci investigacionnan di biaha y pone man riba e sospechosonan aki.


text:
FACT CHECK (parti 3): MIKE EMAN DEN SU ROL COMO "DE BRAAFSTE JONGETJE IN DE KLAS"!!
Den e prome y di dos parti di fact check, nos a atende mas bien cu loke Prome Minister actual a declara despues a firma cu Hulanda. Manera nos a priminti, den e di tres parti aki, nos lo atende tambe cu sr. Mike Eman a base di su reaccion riba e acuerdo firma aki y kende awor ta pretende di ta e "salbador" di nos automia. Al final nos por considere como co-culpabel di e MEGA-TRAICION aki, danki na su “Good Politics”, pero “Bad Governance”. Den e articulo anterior nos a yame e “grondlegger” di e traicion cu a culmina riba Black Friday, 13 di november ultimo! Di un banda nos por bisa cu e ta “e arkitecto” di e MEGA-TRAICION, y sra. Croes e “realisador” di esaki!
Sr. Eman: Nos tin retonan grandi atrobe cu nos ta enfrenta, retonan economico, social y tambe estatal. Lucha pa un dia tin un status autonomo, cu ta wordo afecta pa e decision cu ta wordo tuma na momentonan aki. Ta haci dolor e posicion cu Hulanda a tuma den e periodo aki y cu nos no por a crea/desaroya un plan convincente pa Hulanda pa asina yega na un acuerdo cu Hulanda cu ta diferente.
FACT-CHECK 1: E autor intelectual, arkitecto y iniciador di e situacion actual ta e gobierno cu Mike Eman a lidera y a hinca nos den un debe astronomico. E gobierno actual a corona e trabou di entrega di nos autonomia.
FACT-CHECK 2: E periodo actual a wordo defini pa e pandemia, pero e pandemia SO no ta culpabel di e deterioro socio-economico. Gabinetenan Eman(2009-2017)no a percura pa crea un espacio financiero pa frenta e problemanan, “traha dam warda awa” pa cualkier situacion di calamidad! Alcontrario cu "orguyo" a hinca Aruba den un abismo y un situacion deplorabel financieramente, hibando na intervencion Hulandes pa medio di un KB na 2014 y introduccion di CAft.
Eman: Hulanda ta tuma un postura fuerte ora negocia, pero ta tene cuenta cu bo argumentonan. A logra tempo cu Hulanda kier a bin cu AmvRB y evita un Rijkswet mescos di Corsou. A convence Hulanda cu Aruba ya caba tin 30 aña di Status Aparte y experiencia grandi den maneha su asuntonan y cu nos Parlamento por haci e trabou importante aki pa medio di un ley (LAft) cu a institui CAFT.
FACT-CHECK 3: E unico accion cu sr. Eman a tuma e tempo ey, ta sinta bou palo cu un welga di hamber. Y e unico resultado tabata entrega parti di Aruba su autonomia, y mas tristo ta sin ningun tipo di ayudo financiero manera Corsou y St. Maarten si a logra na 10-10-10.
FACT-CHECK 4: Hulanda a compronde cu de facto Parlamento di Aruba a asumi e postura di "Stempelparlement" cu ta firma "bij het kruisje"y a ignora su deber di controla e gobierno.
Eman: Nos ta lamenta cu den full e proceso aki no ta tin e transparencia y sinceridad pa nos conciudadanonan, sea ambtenaar of den sector priva, companianan di utilidad, cu no sa unda nan ta para, pasobra gobernacion no ta duna informacion. 4 pa 5 mil ambtenaarnan a wordo bisa cu medidanan cu a wordo tuma ta te na final di aña.
Si bo no por splica cuanto hende tin na trabou cu ta cerca di gobierno y cuanto e gastonan ta, anto por comprende dicon no por convence esnan cu a entrega, cu cos a bira dificil. P'esey ta bay over na duna informacion no corecto y p'esey miles di persona ta biba den incertidumbre grandi.
FACT-CHECK 5: Gabinetenan Eman tabata "transparente" den su maneho?? Dicon anto a pasa e.o. e deal cu Citgo sin cu a duna e parlamentarionan e oportunidad pa studia e acuerdo debidamente. Esey ta yama “transparencia selectivo”, pasobra Parlamento nunca lo desaproba e acuerdo cu tambe ta uno strangulante.
FACT-CHECK 6: Gabinetenan Eman a briya den manipula cu cifra y presenta presupuestonan completamente ficticio. No lubida e expresion di e representante di Rekenkamer na Parlamento cu "si no haci nos cas limpi, otro lo bin haci esaki pa nos"! Y CAFt cu semper a papia di cifranan ficticio!
Eman: Di awor padilanti desicionnan no ta den man di e comunidad ni di Parlamento ni Gobierno. For di distancia ta dicidi, mientras cu Hulanda no sa dolornan real den pueblo. Ta politiconan cu ta drenta pueblo y ta wak e scuridad, ta nan sa cu tin cu subi onderstand, subi reparatietoeslag, schooltoelage.
Con of na kende nos ta pidi responsabilicion si bini cu un "salestax" cu pueblo no por paga? Ken nos por pidi pa cambia algo? Ken ta bay sinta na mesa den un dialogo social cu sindicatonan y discuti cambio den pension of den AZV of den cualkier ley laboral?
FACT-CHECK 7: Mike Eman tabata tin 8 aña pa mehora e situacion di nos pueblo, pero apesar di a cana rond den pueblo a prefera toch di endueda nos pueblo sin scucha nan dolor y sin misericordia. Esaki te na casi 90% di nos GDP, causando cu awe nos no tin un espacio financiero pa sobrevivi e periodo dificil cu nos ta aden awor.No lubida e rapport di ARA riba e proyecto "BO BARIO", unda 1.3 biyon florin no por wordo hustifica!
FACT-CHECK 8: E prome responsabel ta sr. Mike Eman y su partido cu a permiti pa Hulanda interveni pa motibo di "MAL GOBERNACION na 2014 den e asina yama "Witte Donderdag-akkoord"!
Atrobe nos ta constata cu e manipulacion di e dirigentenan di e partidonan tradicional ta sigui. Pesey UPP ta bisa cu na 1986 nos a drenta un ERA NOBO na Aruba, unda mester a cuminsa for di “scratch”, loke nos por considera como e Reboot 1.0. Hopi a bin haci Aruba nan cas y a cosecha na bon of na mal manera di e desaroyo cu Aruba a experiencia, a base di trabou y sacrificio.
Awe nos ta na un cruzada atrobe, cu binimento di COVID-19 a acelara. Pa salba Aruba y su pueblo, nos mester un otro ERA nobo cu NORMAL NOBO tambe. Pesey nos ta kere cu ta e momento, despues di 35 aña, pa bin cu REBOOT 2.0, pa asina crea un Aruba "post-COVID-19", cu lo nifica un ERA NOBO, di desaroyo real pa e pueblo den un forma balanza, unda e mannan di e politiconan ta mara y asina no permiti nos bay bek den un epoca colonial. REBOOT 2.0, lo percura pa nos por RECOBRA y RECUPERA nos Status Aparte atrobe den 3 aña!
Partido UPP
Booshi Wever
22 november 2020


text:
Casi 1.20 di awe merdia Hof por medio di video call a lesa e sentencia den caso IBiS den apelacion. Dos di e seis acusadonan a wordo declara liber y 4 a haya condena. Pero en general por bisa cu tur e castigonan a cambia en comparacion di loke e tabata den prome instancia.
Pa cuminsa OM a apela e caso di Yvonne Martinus, pero e PG mes a pidi pa declar’e liber y Hof a bay di acuerdo. Jair Wever a apela pa motibo cu e no tabata di acuerdo cu e sentencia di culpabilidad. Hof tabata di acuerdo cu ne. No por a proba cu e donacion tabata un soborno. A declar’e liber di esaki.
Ninosca a haya 4 luna condicional y tres aña di prueba.
Den prome instancia el a haya mas cu 200 ora di trabou pa comunidad. Esaki Hof a baha na 150 ora (kitando 52 ora cu el a pasa deteni) of 65 dia cera.
Den e caso di Robbio di Vecchia cu a bende Paul Croes airco, Hof a haya e castigo pidi exagera. El a dun’e solamente 2 siman, pero condicional y 3 aña di prueba. Hof a bisa cu e prijsnan cu el a duna tabata mucho special pa cual a haya soborno proba.
A declara Melony Croes Paesch liber di labamento di placa, e acusacion di mas pisa. A constata un administracion malo pero no labamento di placa. Si ta haya proba uzo di un persona cu no tabatin su documentonan na ordo. Pues un ilegal. Pa esaki, a conden’e na 120 ora di trabou pa comunidad.
Finalmente, Paul Croes a wordo haya culpabel di e delitonan trata door di Hof. E tres Huesnan a conclui cu e forma cu el a traha como Minister di Labor, a sacudi ordo publico. El a manipula, pasa riba departamentonan den caso di ontheffingnan. Pa esaki a conden’e na 3 enbes di e 4 añanan cu el a haya den prome instancia. Y durante 8 aña e no por traha como ambtenaar ni bay den politica. Hof no a haya necesario pa bay di acuerdo cu e peticion di PG pa duna un ordo di detencion di inmediato.
Croes a bisa pafo cu e ta evaluando kico e lo bay haci awo.


text:
DEN HAAG – Habitantenan di tur seis isla karibense por konta ku 42 lugá di Kuido Intensivo (KI) i otro forma di ayudo médiko for di Hulanda. Esaki minister Raymond Knops di Relashonnan den Reino a skibi djamars den un karta na Tweede Kamer.
E promé lugánan di kuido intensivo ta bira disponibel for di e siman aki. Pa Aruba, Kòrsou i Boneiru lo bini trinta lugá di KI èkstra. Pasobra e situashon na Sint Maarten ta mas urgente, ei Defensa lo regla e promé 12 lugánan di KI kaba.
Den e pakete di ayudo tin tur sorto di aparato médiko manera ekipo di respirashon. Pero ta trese remedi tambe i artíkulo pa protekshon personal pa e personal di kuido manera mondkapje, brel i bachi.
Mester tèst mas lihé na e islanan
E ekspertonan ku ta konsehá e islanan e último dianan, ke pa e islanan tèst ‘generosamente i alkansabel’. Di e manera aki por hèndel e plamamentu di e vírùs di corona mas lihé.
Riba konseho di eksperto lo tèst hende ku síntoma na e islanan karibense hopi mas lihé riba corona ku na Hulanda. Ei aktualmente – pa motibu di e kantidat grandi entretantu di kontaminashon i e kapasidat skars – ta tèst hende vulnerabel, pashènt di hòspital i trahadó di kuido so.
E laboratorionan na Aruba, Kòrsou i entretantu Sint Maarten tambe ta basta eksperto pa nan mes tèst pa corona. E islanan aki lo bai yuda e munisipionan Boneiru, Saba i Sint Eustatius ku esaki.
Ayudo finansiero pa Aruba, Kòrsou i Sint Maarten?
Awor tur wowo ta riba e ayudo di emergensia finansiero pa Aruba, Kòrsou i Sint Maarten. Pa motibu di e slanan inkreibel ekonómiko i sosial pa motibu di e plamamentu di corona, e islanan aki a pidi ayudo di emergensia via artíkulo 36 di Statüt. Eiden a palabrá ku Hulanda, Aruba, Kòrsou i Sin Maarten lo duna otro ayudo i sosten.
Den un karta Aruba ta pidi un donashon di 800 mion florin arubano (400 mion euro). Kòrsou ta kalkulá di tin mester di 760 mion florin (390 mion euro) i Sint Maarten 254 mion florin antiano (130 mion euro).
Djaweps Konseho di Minister di Reino
Djaweps atrobe tin un konseho di minister di Reino na Den Haag, kaminda ministernan hulandes i e representantenan di Reino di e tres islanan ta reuní tokante ayudo finansiero.
Segun minister Knops segun kustumber ta warda e konsehonan di e kolegio di supervishon finansiero (Cft) tokante e plannan. E konsehonan ta aden kaba.
Knops mes ta hasi diferensha entre término kòrtiku i largu, kaminda e islanan mes tambe mester hasi sakrifisio. Esaki ke men ku e islanan mester ekonomisá mas aleu.
Seguridat i kòntròl riba kaya
Entretantu Sint Maarten tin un lockdown kompleto, kaminda supermerkadonan tambe ta será, kontrali na por ehèmpel Aruba i Kòrsou. Na e dos islanan ei e habitantenan por bai riba kaya ainda bou di sierto kondishon severo. Ei tambe na petishon defensa lo bai yuda polis.
Na Sint Maarten algun polis hulandes lo keda poko luna mas largu. Nan ta yuda polis di Sint Maarten for di tempu di e desaster di orkan Irma na 2018. Esei lo a para fin di aprel, pero a petishon di promé minister Silveria Jacobs na lo keda te promé di ougùstùs


text:
Papiamentu
Plan di Estudio di ENNIA
Kisas e ta parse leu ainda, pero studia lokal òf den eksterior ta kosta hopi sèn. Ta eksistí beka pa estudio, pero hopi bia esaki no ta alkansá. Ademas un beka pa estudio ta pidi un kontribushon ku ta dependé di entrada di e mayornan. Esaki por akumulá bira miles di florin pa aña. E ferfelu ta ku komo mayor bo no sa tampoko kuantu e gastonan di estudio di bo yu lo ta den futuro.
Ku e plan di Estudio di ENNIA bo yu ta bon prepará pa futuro. E plan di Estudio di ENNIA ta un seguro di spar flèksibel i na bo midí, ku ta permití bo pone sèn un banda ku siguridat pa estudio di bo yu. Tambe den kaso ku algu pasa abo – sea ku ta invalides òf fayesementu – promé ku fecha final di e plan di estudio. Den kasonan manera menshoná anteriormente riba e fecha final tòg bo yu ta risibí e kapital di estudio garantisá ku a akordá adelantá.
Dikon skohe pa un Plan di Estudio di ENNIA?
- Prima pagabel awor akí, kapital haltu aweró.
- Posibilidatnan di pago flèksibel.
- Un kapital di estudio garantisá, tambe si na kaminda algu pasa ku bo.
Klek akinan pa mas informashon tokante Plan di Estudio. E informashon ta na ulandes, pero ku plaser nos ta duna bo un splikashon na papiamentu.
Traha un sita pa un kombersashon di konseho
Regalá bo yu un bon komienso finansiero! Traha un sita pa un kombersashon di konseho. Finalmente tòg nada ta mas dushi ku un sintimentu sigur, prinsipalmente si ta trata di bo yu.


text:
ORANJESTAD – Departamento di Obra Publico ta informa pueblo en general, especialmente e automobilistanan, relaciona cu e drechamento di e 2 Verkeersplateau-nan di trafico na haltura di e Rotonde Driemasterstraat- St. Helena. Lo cera e caminda menciona diadomingo awor 16 di juli 2017.
E rotonde lo ta parcialmente cera for di 8:00’or di mainta te cu 4:00 ‘or di atardi. Lo indica e ceramento cu borchi y baricadanan di trafico.
Departamento di Obra Publico ta pidi tur automobilista, negoshi y otro usuario pa tene cuenta cu e inconveniencianan cu e trabao aki lo por ocasiona, pa cual nos ta pidi nos disculpa.


text:
Periodo pa aplikashon di luna di novèmber i desèmber pa sosten di NOW i empresario individual ta habri
Periodo pa aplikashon di luna di novèmber i desèmber pa sosten di NOW i empresario individual ta habri
Geplaatst op 25 November 2020 dor di Ministerio Desaroyo Ekonómiko
WILLEMSTAD- Ministerio di Desaroyo Ekonómiko (MEO), na nòmber di Gobièrnu di Kòrsou, ta enkargá ku implementashon di sosten pa supsidio di salario (NOW) i di sosten finansiero na empresarionan individual (TBZO). Esaki pa empresanan ku ta hibando pèrdida finansiero a konsekuensia di e pandemia di COVID-19. Pa medio di e komunikado akí, MEO ta anunsiá ku pa ámbos areglo e periodo pa hasi aplikashon pa luna di novèmber i alabes pa luna di desèmber ta habri djamars 24 di novèmber 4’or di atardi te ku djamars 1 di desèmber 4’or di atardi.
Mirando ku temporada di fiesta ta aserkando, Minister di Desaroyo Ekonómiko, Sr. Steven Martina, huntu ku Minister di Finansa, Sr. Kenneth Gijsbertha, a tuma e desishon pa hasi un eksepshon i duna oportunidat pa hasi aplikashon pa tur dos luna benidero for di e siman aki. Hasiendo esaki, lo por traha mas efisiente riba e parti di kontrol i ehekushon di pago di tur dos petishon i asina garantisá ku nos empresanan i nan trahadónan lo risibí e sosten finansiero na tempu pa nan por disfrutá trankil i sin muchu preokupashon di e dianan di fiesta ku nan sernan kerí.
Esaki ta un situashon eksepshonal ku lo rekerí tambe e kooperashon di tur empresario pa nan entregá tur e rekisitonan te kaminda esaki ta posibel pa luna di desèmber adelantá. Manera kustumber, tur empresario ku ya a yega di hasi aplikashon pa e sosten di supsidio di salario (NOW) i tambe sosten pa empresario individual, lo risibí dos link diferente via mail pa por hasi aplikashon pa kada luna separá. Mester hasi solamente adaptashonnan nesesario den nan aplikashon i/òf sifranan di e luna korespondiente.
Pa aplikashonnan nobo pa luna di novèmber di e sosten di supsidio salarial, NOW por hasi esaki manera kustumber via di e portal ku lo ta habrí riba e wèpsait www.fondodisosten.org. Pa e aplikashon di luna di desèmber e empresa lo risibí e link seguidamente via mail.
Pa aplikashonnan nobo di e sosten pa empresario individual (TBZO) mester manda un mail na empresario@fondodisosten.org promé ku 1 di desèmber pa 4’or di atardi ku nòmber i number di telefòn, informashon di e empresa i un kopia di registro di Kámara di Komèrsio. Tene kuenta ku kontrali na e luna anterior e portal di sosten pa empresario individual (TBZO) lo NO habri. Un supliká ta bai pa tur empresario pa hasi nan aplikashon solamente durante ku e periodo ta vigente.
Durante un konferensha di prensa djárason, 25 di novèmber, minister Steven Martina huntu ku koleganan di su ministerio a splika mas aleu tokante e motivashon tras di e desishon akí pa atendé e areglo empresarial di novèmber i desèmber huntu. Tambe e minister a amplia riba e plan pa próksimamente ekstendé e paketenan di sosten empresarial akí pa asina brinda empresa i empresarionan èkstra sosten den entre otro un kompensashon den nan gastunan fiho, pero tambe programanan di formashon. Esaki basá riba e embergadura asina úniko i durashon di e pandemia aki.
E ministerio ya a risibí akuerdo pa por ehekutá e ekstenshonnan den e sosten empresarial i ta hasiendo e trabounan nesesario pa implementá esaki mas pronto posibel.
Empresarionan ku tin mester di informashon adishonal tokante un di e sostennan disponibel akí, por tuma nota di e splikashon riba wèpsait di Fondo di Sosten (www.fondodisosten.org) promé ku apliká. Pa kualke pregunta i/òf otro informashon por aserká helpdesk di NOW pa medio di email adrès: now@fondodisosten.org òf e helpdesk di TBZO pa medio di email adrès: empresario@fondodisosten.org òf tambe via WhatsApp 516-2415.
Fondo di Sosten: NOW & TBZO
Minister di Desaroyo Ekonómiko, Steven Martina huntu ku miembronan di su ministerio a duna un presentashon riba e dos (2) posibilidatnan di sosten empresarial i e periodo di aplikashon pa novèmber i desèmber.
Pa download e presentashon ku a keda kompartí durante rueda di prensa di djárason, 25 di novèmber, klek aki: https://bit.ly/sostenempresarial


text:
ORANJESTAD – Despues di 12 aña MEP ta e partido di mas grandi atrobe ku segun ekspektativa 9 asiento den e parlamento nobo ku Aruba a skohe den e elekshonnan di 25 di yüni ku a konvoká trempan despues ku e gabinete Wever-Croes a kai. Partido chikí tambe a gana voto espesialmente di e partidonan grandi AVP i MEP. Esakinan p’esei no a alkansá mayoria apsoluto, motibu pakiko Aruba atrobe mester forma un gobièrnu di koalishon.
Tekst gaat verder onder de video:
Reportahe di Petra Trinidad (na hulandes)
“Nos ta bai pa Wever-Croes II atrobe” e lider di MEP Evelyn Wever-Croes ta bisa despues di 2 or di anochi dilanti un multitut frenétiko serka e kas di partido na Santa Cruz. “Nos ta interpretá e resultado di awenochi komo un konfirmashon di nos maneho ku nos a hiba e último tres añanan i nuebe luna. Mas ainda awor ku e partidonan ku a haña un asiento, tur tin e mésun opinion tokante e pakete di pais i e palabrashonnan ku a hasi ku Hulanda. I esei ta e meta pa e rekuperashon ekonómiko di Aruba.”
E partido hel a haña ménos voto ku den elekshonnan anterior na 2017, pero a gana su rival polítiko grandi AVP sí. Eseinan a pèrdè 5431 voto i kasi sigur ta bai den oposishon ku 7 asiento.
Pasobra asina Wever-Croes ta bisa: ”Ku AVP sigur nos lo no forma un koalishon pasobra nan ta pa korupshon i nos ta pa integridat. Awor esaki ta imposibel, no por mes si tene Benny Sevinger (polítiko sospechoso di korupshon) riba lista. Kuantu daño nan no a hasi na Aruba.” MEP si ta tene e opshonnan habrí ku MAS, ounke ku Wever-Croes tabatin guera ku e lider nobo di partido MAS, Marisol Lopez-Tromp ku e tempu ei ainda tabata den POR ku huntu ku MEP i RED a forma e koalishon di gobernashon.
Tres partido nobo den parlamento
Lopez-Tromp ku pa promé bia tin su mes partido, despues di aventura ku a faya serka MEP, AVP i POR, a bai bon den elekshon: 2 asiento i e di kuater partido pa loke ta voto. Raiz ku na 2017 nèt a kai afó pa un asiento, awor a logra haña 2 i ku 5430 voto ta e di tres partido di mas grandi di Aruba.
Un otro sorpresa bou di e partidonan nobo ta Accion 21 ku tambe a logra haña un asiento. Lider Miguel Mansur ta bisa ku e bai sinta mas pronto posibel na mesa ku Raiz i Mas, promé ku e kombersashonnan kuminsá di formashon di un gobièrnu nobo.
“Pasobra loke nos ta mira ta ku pueblo bon mirá no ke pa e partidonan grandi forma un mayoria. Pero ku e partidonan nobo, asina yamá chikí, mester bini un kambio di rumbo, irespekto di kua gobièrnu ta forma. Ke men e yabi ta den man di Accion 21, Raiz i Mas pa pèrkurá pa gobièrnu berdaderamente ehekutá e kambionan.
Pèrdèdó
“E trabou ta kuminsá awe pa bira e partido mas grandi di Aruba atrobe”, lider di AVP Mike Eman ta reakshoná riba e resultado di elekshon desapuntante pa su partido. Ademas e ta bisa ku e partido ta tuma su responsabilidat sí pa e hendenan ku a vota pa nan. Esakinan ta siudadano ku e gobièrnu anterior a lubidá, a bandoná a oprimí i a diskriminá. Ku MEP den gobièrnu esaki lo keda asina i e hendenan lo sigui sufri ku e polarisashon aki.”
Otro pèrdèdó ta RED ku a pèrdè su úniko asiento i ku no ta bini bèk mas den parlamento, i POR. E último aki e votadónan a kastigá pisá ku e lider Alan Howell ta ku ta sospechoso di malversashon di plaka públiko. E partido nobo di hóben HTC ku 249 a haña e kantidat di voto di mas abou.
Segun e último sifranan 57.7465 hende a vota, ku un porsentahe algu mas abou ku 82,16% ku na 2017 (84%) E áreanan Noord, Paradera, Santa Cruz i Savaneta a vota espesialmente MEP (hel); Oranjestad i San Nicolas espesialmente a vota AVP (bèrdè).


text:
Oranjestad: Diadomingo pa mas o menos 8’or y mey di mainta ta presencia di polis ta wordo rekeri na e crusada Emmastraat y John G. Emanstraat pa un accidente cu na prome instante tabata mustra basta serio, Entre un bus y un Toyota Tercel, cu hende pega den auto.
Mesora manda polis, ambulance y brandweer na e sitio. Materialwagen di brandweer ta yega prome na e sitio, pero no mester a haci uso di niun equipo, paso cu un poco esfuerso nan a logra habri e porta, pa asina e personal di ambulance por a atende cu e dama facilmente.
Na e sitio nan ta bin compronde cu e chauffeur di e Tercel tabata bayendo direccion zuid y na e crusada no a duna e bus di Arubus preferencia y a dal den banda di e bus. E impacto tabata hopi fuerte cu ela manda e Tercel bay para te riba e tereno bashi banda di e crusada. E Tercel a haya hopi daño material y tambe e bus a haya basta daño na banda.
Den e Toyota Tercel tabata tin dos ocupante mas, pero nan no tabata tin mester atencion medico, solamente e dama a keda levemente herida y a wordo transporta cu ambulance pa Hospital.


text:
NewsRosario2019
Prome training na Rosario
Entrenamentonan a cuminsa pa Beach Volleyball
Despues di un vuelo largo ayera, awe ja e atletanan di beach volleyball a realisa nan prome entrenamento riba e cancha di Beach Volleyball.
E atletanan femenino Mali Rafini y Shekeva Jones a start e entrenamento hunto cu nan coach Irald Phelipa. Atletanan Masculino tambe a start nan entrenamento hunto cu e damanan.
E team damas a cay hunto cu Colombia 1, Colombia 2 y Chile mientras cu e team masculino lo tin di enfrenta e teamnan di Venezuela, Uruguay y Argentina 2.
Competencia mes lo start dia 14 proximo.


text:
Curaçao Medical Center ta konfirmá e promé pashènt na Kòrsou ku ta fayesé di COVID-19. / Curaçao Medical Center bevestigd het overlijden van de eertse patiënt van COVID-19 op het eiland.
Willemstad – Curaçao Medical Center ta konfirmá e promé pashènt na Kòrsou ku ta fayesé di COVID-19. E tim di kuido intensivo a hasi tur loke tabata na nan alkanse pa reanimá e pashènt, pero lamentamblemente esaki no a
logra.
Nos kondolensia ta bai na famia di e defuntu.
***
Willemstad – Curaçao Medical Center bevestigd het overlijden van de eertse patiënt van COVID-19 op het eiland.
Het Intesive Care heeft er alles aan gedaan om de patiënt te reanimeren, maar dat lukte helaas niet.
Ons medeleven gaat uit naar de nabestaanden van de ovrledene.


text:
Prome Minister Evelyn Wever-Croes: Den su discurso pa Dia di Himno y Bandera, PROME MINISTER A A PIDI PA NOS PUEBLO UNI DEN E MOMENTONAN DI MAS DIFICIL DEN HISTORIA DI ARUBA
Prome Minister Evelyn Wever-Croes:
Den su discurso pa Dia di Himno y Bandera,
PROME MINISTER A A PIDI PA NOS PUEBLO UNI DEN E MOMENTONAN DI MAS DIFICIL DEN HISTORIA DI ARUBA
18 di maart 2020 tawata pa mayoria hende riba nos dushi isla Aruba un dia di sentimentonan mixto. Nos dia nacional, Dia di Himno y Bandera. E aña aki nos ta celebra e hecho cu 44 aña pasa nos pais a haya su Himno y su Bandera. E tempo ey Aruba tabata forma parti di Antiya Hulandes, pero cu un deseo grandi pa ta liber, pa bira un pais riba su mes.
Den su discurso di Dia di Himno y Bandera, Prome Minister Evelyn Wever-Croes a enfatisa e importancia pa nos pueblo keda uni den e temponan dificil cu nos ta enfrentando.
“Ami ta corda ainda dia 18 di maart 1976, 44 aña pasa, como mucha di 4e klas e tempo ey, nos a bay Stadion Guillermo Prospero Trinidad pa e prome homenahe na nos bandera. Stadion tabata completamente yen. Y e orguyo y alegria di scucha nos himno momento cu nos bandera tabata bay halto, ainda mi ta sinti cada celebracion di Dia di Himno y Bandera. Y Aruba henter semper a demostra e amor y respet pa nos himno y bandera. Nos ta celebra e dia aki semper en grande, cu homenagenan protocolario, cu celebracionnan tur caminda, baile y musica tradicional y nos dushi cuminda crioyo.
Sinembargo e aña aki nos ta celebra nos dia nacional na un otro forma, debi cu mundo henter ta den e gara di Corona Virus y nos pais Aruba, no ta un excepcion.
Un situacion sin precedencia cu a causa y ainda ta causando panico, hopi dolor y di cual su efectonan nos no por ni imagina ainda.
Riba e dia nacional, dia di Himno y Bandera, mi kier haci un apelacion fuerte na henter nos pueblo pa ban uni den e momentonan di mas dificil den historia di Aruba. Sector priva, sector publico, sindicatonan, NGO’s. Ta nos tur ta Aruba, sin diferencia entre color politico, rasa, religion, sexo. E momentonan aki nos pais mester di nos tur uni.
E palabranan di nos himno ta: “Nos amor pa bo ta asina grandi, Cu no tin nada pa kibr’e”
Ohala cu e amor grandi cu nos ta sinti pa nos pais, por inspira nos y duna nos e forsa cu nos tin mester den e tempo nos dilanti. Pabien Aruba cu celebracion di dia di nos himno y bandera, y cu Dios bendiciona cada cuidadano di pais Aruba”, Prome Minister Evelyn Wever-Croes a expresa.


text:
DEN HAAG/AMSTERDAM – Un mayoria masha grandi den Tweede Kamer a aseptá e intenshon pa investigá e fluhonan di plaka na Kòrsou i Sint Maarten. E parlamentario di SP Ronald van Raak a entregá e moshon siman pasá.
Van Raak: “Mi ta masha kontentu ku a aseptá mi moshon i ku awor lo bini un investigashon di fluhonan di plaka riba e isla. Na 2006 poko poko mi a kuminsá e preparáshonnan i esaki ta e korona riba e obra. Mientrastantu ku e islanan ta parti di reino nos tin un sierto responsabilidat pa nan.”
Oudiensia públiko
No a aseptá un di dos moshon di Van Raak. Van Raak ke pa e denunsiantenan di Veiligheidsdienst Curaçao (VDC) bini Hulanda pa privadamente tende nan huntu ku e komishon di Relashonnan den Reino. Na 2011 riba òrdu di e tempu ei promé minister Gerrit Schotte informashon sekreto lo a kai den man di kriminalnan.
Minister di Asuntunan Interior i Relashonnan den Reino (BZK) Ronald Plasterk a deskonsehá esaki. E ta haña ku ta bai muchu leu pa laga parlamentario interogá miembronan di un servisio di seguridat strañero. Si tabata kontrali tampoko lo e no tabata ke intromishon strañero, el a bisa siman pasá. Tin bisá ku ta e denunsiantenan mes a pidi un kombersashon asina.
Otro posibilidat
E miembro di SP no ta laga e idea bai kompletamente. “Tòg mi ke wak si no tin otro posibilidat. A hòrta informashon di AIVD, FBI i DEA i bo no por aseptá esaki. Asta ta posibel ku te ainda ta lèk informashon ku ta kai den man di kriminal.”
Outor Pieter Hofmann


text:
Fundacion Telefon pa Hubentud ta busca voluntario
Ya ta pa 21 aña caba cu Fundacion Telefon pa Hubentud Aruba ta ofreciendo su servicionan di scucha, sostene y guia nos mucha y hobennan tur dia entre 2:00 y 6:00 di atardi via telefon, email, chat, website, lectura y proyecto.
E trabao di Fundacion Telefon pa Hubentud Aruba ta wordorealisa den gran parti door di mentornan cu voluntariamente tainverti tempo y energia den Fundacion Telefon pa Hubentud
Aruba. Tur aña Fundacion Telefon pa Hubentud Aruba ta busca mentornan nobo pa yuda nos duna servicio na nos muchanan y hobenan. Door di e Pandemia di COVID-19 aña pasa, Fundacion Telefon pa Hubentud Aruba no por a sigui cu e training cu tawata planea aña pasa.
Cuminsando e siman aki Fundacion Telefon pa Hubentud Aruba ta habri espacio pa esnan interesa pa haci un trabou voluntario por join nos team.
Nos ta buscando personanan desde 16 aña cu por domina tur cuater idioma es ta: Papiamento, Spaño, Ingles y Hulandes. Mester ta un persona disponibel y cu entusiasmo.
Fundacion Telefon pa Hubentud Aruba ta ofrece training den diferente topico, minimo dos biaha pa aña ampliacion di experticio y un ambiente placentero di aprendizahe.
E tareanan cu e voluntario lo haci ta:
- Lo mester duna via telefon ayudo, informacion y conseho namuchanan y
hobennan minimo 2 ora pa siman;
- Lo mester duna via internet (chat, mail etc.) ayudo, informacion y conseho na
muchanan y hobennan minimo 2 ora pa siman;
- Y / of duna charla y tayer na scolnan;
- Y / of duna informacion na publico na stand di FundacionTelefon pa Hubentud Aruba
durante actividadnan.
Bo ta pensa cu bo ta nos siguiente voluntario? Scan e QR-codeaki bao.
Pa mas informacion tocante e trabao voluntario por tumacontacto tambe cu Fundacion Telefon pa Hubentud Aruba vianos facebook: https://www.facebook.com/telefon.hubentud/, email: telhubentud@gmail.com of telefon 5886138/ 5884011.


text:
Reakshon riba komunikado di prensa di Parman International B.V. riba benta di Banco di Caribe
Reakshon riba komunikado di prensa di Parman International B.V. riba benta di Banco di Caribe
WILLEMSTAD/PHILIPSBURG – En bista di e komunikado di prensa di Parman International B.V.
(Parman) di dia 16 di sèptèmber 2021, Centrale Bank van Curaçao en Sint Maarten (CBCS) ta
konsiderá ku ta importante pa aklará lo siguiente.
Den kuadro di e proposishon pa bende e akshonnan di Banco di Caribe (BdC), CBCS a organisá un
reunion di akshonista dia 25 di mei 2021. Huntu ku e konvokashon pa e reunion ei, Parman, komo
akshonista di Ennia Caribe Holding N.V., a risibí un splikashon por eskrito di e agènda. Parman no a
presentá i, debí na esei, no tabata posibel pa adoptá resolushon na e reunion. Den un kaso asina, lei ta
preskribí ku CBCS mes, komo e outoridat kompetente den kuadro di e areglo di emergensia, por tuma
e desishonnan nesesario. CBCS a hasi uso di e previshon ei di lei di manera ku benta di e akshonnan
di BdC por tuma lugá.
Den un huisio sumario na mei di e aña akí tambe Parman a pidi Korte prohibí CBCS di bende aktivo
di grupo Ennia (manera BdC). Den su desishon den e huisio sumario ei, dia 28 di mei 2021
(CUR202101147), hues a rechasá e demanda ei (komo tambe e otro demandanan di Parman),
husgando ku e outorisashon ku CBCS a risibí den kuadro di e areglo di emergensia ta abarká benta di
aktivo tambe.
E komentarionan den Parman su komunikado di prensa, esta, ku grupo Ennia su situashon finansiero
lo tabata ekselente na momento ku e areglo di emergensia a drenta na vigor, ta masha leu for di realidat.
E simpel echo ku hues a emití e areglo di emergensia ya ta mustra esei. Es mas, un investigashon a
fondo ku CBCS a realisá unabes ku e areglo di emergensia a keda dekretá a bin saka na kla ku e
défisitnan tabata mas grandi ku loke a premirá. E défisitnan ei a bini debí na retiro masal i ilísito di
fondo ku mas bien mester a keda invertí na un manera rendabel na benefisio di e doñonan di pólisa.
Pa por haña kompensashon pa e retironan ilísito, CBCS, na nòmber di Ennia, a entamá un kaso den
korte dia 11 di òktober 2019 kontra diferente persona, entre otro Sr. Ansary, komo esnan responsabel
pa e défisitnan. Defensa di e kaso ei den korte ta planiá pa dia 14 i 15 di òktober 2021.
Na diferente okashon den e último añanan, a purba di yega na un solushon pa Ennia su défisitnan
grandi den konsulta ku Sr. Ansary. No opstante, te dia djawe, Sr. Ansary no ta rekonosé ku e problema
ta eksistí ni su embergadura. Parman su komunikado di prensa di 16 di sèptèmber 2021 ta un evidensia
mas di esei. Tur e tempu akí, Sr. Ansary no a duna niun indikashon di ta tene kuenta ku interes di e
doñonan di pólisa i, pues, ku e interesnan di Kòrsou i Sint Maarten.
CBCS ta karga responsabilidat outónomo pa implementashon di e areglo di emergensia na Ennia. For
di kuminsamentu, CBCS a hasi esei di e manera mas kuidadoso i profeshonal posibel, buskando
asistensia di diferente eksperto eksterno. Esei mes tabata e kaso tambe den e proseso ku a hiba na
benta di BdC.
Willemstad, 20 di sèptèmber di 2021
CENTRALE BANK VAN CURAÇAO EN SINT MAARTEN


text:
Mishon
Ministerio di Tráfiko, Transporte i Planifikashon Urbano di Gobiernu di Kòrsou ta responsabel pa desaroyo duradero di tráfiko, transporte i planifikashon urbano. Den e ministerio akí e palabranan integral, sigur, i limpi ta pará sentral. E ministerio ta un organisashon den kual ta hasi uso di e mihó instrumentonan pa mantené i mehorá e kalidat di bida di tur suidadano i perkurá pa aksesibilidat optimal di Pais Kòrsou.
Mishon di e ministerio ta trata spesífikamente e siguiente puntonan:
- Konekshonnan nashonal i internashonal konfiabel
- Protekshon di nos komunidat kontra kondishonnan di klima peligroso
- Desaroyo duradero pa loke ta trata uso optimal di e espasio na Kòrsou i regla esaki pa medio di infrastruktura i bibienda adekuá
- Traha lei- i reglamentunan nashonal i internashonal i sòru pa ehekshon i supervishon di esakinan.


text:
HATC: E profeshonal elektróniko pa bo outo
Hands–On Automobile Training & Consultancy (HATC) ta un garashi moderno spesialisá den teknologia elektróniko di outo.
Skèn outo
Hopi kaminda ta skèn outo. Pero tiki por interpretá e skèn korektamente tambe.
Ora skèn bo outo, e ta duna un code ku ta indiká den kua parti dje outo tin fayo. Podisé e code ta indiká fayo den bo transmission, pero nan no por splika bo presis kiko te problema einan. Bo mester sa lesa, interpretá i solushoná resultado dje skèn. I ta p’esei nos tei, aki na HATC!
Ku kiko nos por yuda bo?
Konseho
Bo tei kumpra un outo nobo òf segunda mano? Pasa serka nos pa skèn i konseho basá riba mas ku 30 aña di eksperensia ku tur tipo di outo i marka.
Adaptashon den kòmpiuter
Ora kambia komponente den outo moderno di awendia, mester registrá esaki den kòmpiuter dje outo. I p’esei tambe HATC tei!
Instalá software nobo
Próksimamente nos lo ofresé e servisio di download software nobo riba kòmpiuter di outo.
Konseho i reparashon profeshonal
Konseho i reparashon profeshonal pa tur parti elektróniko di bo outo.
Kurso di teknologia elektróniko
Keda pendiente! Próksimamente nos ta kuminsá ku kurso riba tereno di teknologia elektróniko bou di guia profeshonal.
Bon ekipá i seguridat garantisá
Pa garantisá e mihó servisio nos ta ekipá ku ekipo i aparato profeshonal, manera por ehèmpel:
Brùg
Nada di drumi bei outo! Stashoná riba brùg nos por kana bou di outo i detektá komplikashon – i eventualmente saka portrèt – muchu mas fásil.
Kámara pa inspekshon
E kámara spesial aki ta yega kaminda bista di hende no ta alkansá. Asina por graba i saka portrèt di sitio skondí den outo i eventualmente app esaki pa bo.
Seguridat
Si bo outo mester keda garashi, nos ta disponé di espasio ku ta kumpli ku tur eksigensia di seguridat.
Nos ta warda bo!
Nos ta lokalisá sentral i kumbiniente na Seru Lora z/n, Kavel B (Parke industrial na Seru Loraweg, djis banda di Kuzeta)


text:
Francombat
Francombat ta un frances marziale arte kuá ta simile na jiujitsu. E ha stato creato den 1988 desde Alain Basset í Dominique Dumolin.
Francombat ta praticato princialmente den e sur di Francia. Tin scuole di francombat entre otronan in: Paris, Bordeaux, í Montpellier.
Esaki marziale arte si basa riba strategia í riba konosemento di e humano kurpa. E istruttori portano korrá paña í e studenti portano bèrdè esunan. Segun na e hende kén ehercicio esaki displina, e efficacità den e lotta dipende riba tres fattori:
- e bon físiko forma,
- e konosemento di e tecniche í di e strategia,
- e bon goberná di stress.
E allenamento di e francombat si basa su:
- e intenso sportivo ehercicio,
- e adaptá istruzione di e tecnica di lotta aden e limiti di e strategia esei ha un obiettivo: e rason efficacità,
- e allenamento pa controllare e stress,
- e i metodi segun na e lei.
LInknan eksterno[editá | editá fuente]
- (fr) Unione Frances di Francombat
- (fr) E amtenar blachi di École Spéciale di Défense Française E kontené filmi ku tecniche di francombat.
- (fr) francombat.net
- (fr) Francombat et sapeurs-pompiers (Francombat í vigili del fuoco). Un koroto den spmag n°957
- (fr) Le francombat. L'art de la stratégie (Francombat. E arte di strategia) Un descrittivo koroto den francombat.
- (fr) E klup di e francombat den Langonais
- (fr) E skol di frances autodifesa den Gonesse
- (fr) E klup di marziale arte den Bordeaux


text:
DEN LUNA DI MAART ARUBA A RICIBI 48.967 TURISTA
KWARTAAL 1 2021 CU GRADO DI RECUPERACION DI 49%VERSUS 2020
ORANJESTAD – A.T.A. ta desea pa informa nos comunidad di e situacion actual pa loke ta trata e industria turistico, conformeinformacion compila na e momentonan aki.
TURISMO ‘STAY-OVER’
Durante luna di maart 2021 nos isla a yama bonbini na un total di 48.967bishitante ‘stay-over’. Di e bishitantenan aki, 43.464 tawata procedente di Norte America y 2.538 tawata procedente for di diferente paisnanEuropeo. 1.895 bishitante tawata procedente di Latino America y 1.070 bishitante di otro pais/islanan den region.
HOTELNAN / AHATA
Segun Aruba Hotel and Tourism Association, na maart 2021, e ‘Average Daily Rate’ (ADR) a baha cu 15.5% compara cu e mesun luna na 2020. Esaki den cifra ta US$ 239.32 na 2020 compara cu US$ 278.23 pa 2021. E entrada pa camber disponibel, e asina yama RevPAR a baha cu 25.9% di US$ 136.71 na 2020 pa US$ 101.35 na 2021. E ocupacion den noshotelnan a baha cu 12.2% compara cu maart 2020 (e lockdown debi na e pandemia di Covid a inicia dia 17 di maart 2020), e occupancy pa maart2021 tawata 36.4%. E cifranan di AHATA ta basa riba 19 propiedadnan y 6 timeshare hotels, cual ta mayoria di e hotelnan cu excepcion di Hilton Aruba Caribbean Resort & Casino.
TURISMO CRUCERO
E industria di crucero a paralisa desde inicio di e pandemia. Anuncio cu a wordo haci recientemente ta cu Aruba ta den e itinerarionan di parti di Celebrity Cruise Lines cu lo re-inicia servicio entrante juni awo. Sinembargo ainda no tin fecha concreto riba re-inicio di operacion den e region di Caribe.
Ta bon pa recorda cu e industria di crucero ta pendiente pa CDC (Centers for Disease Control and Prevention) aproba e recomendacionnan di e protocolnan relaciona cu COVID-19 pa barconan di crucero. E situaciondi e barconan cu por mira staciona den nos waf ta un asina yama ‘warm lay-up’ cual kiermen cu e barco ta riba un standby, wardando ribainstruccion na momento cu operacionnan re-inicia. E actividad aki ta produci cierto entrada pa nos economia entre otro unda e barconan ta abastece nan productonan localmente. No tin turista riba e barconan perosolamente e minimo na tripulante (skeleton crew) y nan mester cumpliestrictamente cu tur protocol local y internacional pa loke ta e pandemiaactual.
KICO POR SPERA PA E RESTO DI 2021?
Basa riba diferente desaroyo actual y tambe analisisnan pa loke ta trata e transporte aereo, ta observa e forecast pa e di dos kwartaal. E proyeccionnan ta mustra un crecemento di entre 15% pa 37% compara cu e prome kwartaal di 2021 durante cual A.T.A. a ricibi un total di 112,317 turista. E proyeccion revisa ta brinda indicacion cu Aruba lo por ta cerando 2021 conforme e scenario ‘cautelosamente optimista’ (recuperacion vs. 2019: 55%) na luga di e scenario ‘conservativo’ (recuperacion vs. 2019: 45%). Ora compara kwartaal 1 di 2021 cu kwartaal 1 di 2020, esaki ta mustra un grado di recuperacion di 49%. Y sicompara esaki cu kwartaal 1 di 2019, e grado di locual a recupera den kwartaal 1 di 2021 ta di 38%.
TOURISM CREDITS / CENTRAL BANK OF ARUBA
Di acuerdo cu Banco Central e asina yama ‘Tourism Credits’ (cualanteriomente tawata wordo yama ‘Tourism Receipts’) pa e prome 9 lunadi aña 2020 a contribui cu AWG 1431.1 miyon den nos economia, cu ta48.5% menos compara cu e mesun temporada na 2019. Esaki naturalmente ta debi na e pandemia global di Covid-19 unda Aruba tambea cera su fronteranan temporalmente cual a inicia na luna di maart 2020 tecu juli 2020.
Mescos cu otro destinacionnan, nos isla ta pasando den momentonan di reto pa loke ta trata e pandemia aki.
Pa mantene nos mes na e protocolnan estableci door di diferente instanciata di sumo importancia pa asina baha e cantidad di casonan positivo di Covid-19 den nos comunidad. Corda cu e bienestar di nos cada un ciudadano y nos bishitantenan, ta importante y teniendo nos mes naprotocolnan estableci, ta contribui na recuperacion mas lihe di noseconomia.
Hunto nos lo vence y nos isla y su turismo lo sigui florece.


text:
Na lugá di usa brùg Juliana pa bai di Punda pa Otrobanda awe nos lo por tabata krusa via di un tùnel den fondo di Bahia Santa Ana. Na 1943 (predesor di) gobièrnu a entregá e diseño di “tunnel Curaçao” ku un kosto di 5 mion (awe ekivalente na 73 mion) na Staten. Polítika a sòru pa e no a lanta foi tera.
Ku yegada di refineria tantu aktividatnan den haf komo tráfiko di vehíkulo a krese rápidamente. Mester a buska un konekshon efisiente entre Punda i Otrobanda. Brùg Emma ya no tabata kumpli. Gobernadó Helfrich kier a konstruí un brùg haltu pa konektá e dos partinan di Willemstad. E idea a muri asina un Gobernadó nobo a keda instalá. Na 1925 un di dos plan pa un brùg a keda presentá ku tambe a frakasá.
Na 1943 Pieter van Stuivenberg di Landswater-voorzieningsdienst i su asistente Frans van Drimmelen ta presentá un idea revolushonario pa un tùnel den Bahia Santa Ana. Arkitekto van Stuivenberg tabata konosí pa diseño di Cinelandia, Palais Royal i edifisio di KNSM. E tùnel segun kálkulo lo a kosta ménos ku un brùg i lo a spar outomobilistanan tempu i gasolin pa hasi e kruse.
Tabata un “zinkertunnel”, un konstrukshon di forma di tubu di metal diki ku tratamentu spesial kontra salpeter i polushon den awa (zwavelzuur) ku lo a keda bahá den nos bahia na mas o menos 16m di profundidat. No a skohe pa koba un tùnel debí na kostonan haltu. Unabes e konstrukshon tabata den fondo, lo a bini ku un kapa di betòn pa protehá e metal.
E diseño di e tùnel: 7m hanchu, 3.5m haltu, ku kapasidat pa 1000 vehikulo pa ora den ámbos direkshon, i fasilidat pa baiskel i peaton. E proyekto ku un largura di 700m tabata den forma di un ‘L’ (wak foto di Amigoe, 2 mart 1943) ku e parti di entrada/salida na de Ruyterplein (Punda) i entrada/salida na Klipstraat (O).
Un komishon multidisiplinario Tunnel Curaçao a elaborá e proyekto di tùnel ku na komienso di 1943 a keda entregá na Staten. E intenshon tabata pa Staten i gobièrnu traha huntu. Dos dia promé ku tratamentu den Staten, Shon Henny Eman, Miembro di Staten pa Aruba, a yama e tùnel un ‘spoki i fantasma di Kòrsou’. E a deklará: “Het zijn dergelijke onverantwoordelijke dingen die men op Curaçao doet met de gelden der gemeenschappelijke begrooting, dat Aruba er toe geleid heeft met open vizier acties te voeren tot een scheiding van Curaçao” (Amigoe 3 mart 1943). Apesar di tur esfuerso, e proyekto a pega. Den añanan 50 brevemente a hunga ku e idea pa un tùnel. Finalmente a opta pa un brùg i e tùnel ambisioso i nunka bisto den nos region, a pasa pa historia.
Willemstad, Curaçao


text:
DEN HAAG – Rei Willem-Alexander a pone poko atenshon na e parti karibense di Reino ora el a pronunsiá e Diskurso di Rei riba dia di apertura di aña parlamentario, kaminda e ta elaborá riba e plannan di gabinete pa e aña ku ta bini.
E kabes di estado un ratu a menshoná e koperashon hulandes ku e partinan karibense di Reino pa e membresia temporario di Konseho di Seguridat di Nashonnan Uní. Tabata e promé i último bia ku e palabranan ‘karibense’ i ‘Reino’ a kai.
Un tema importante di e Diskurso di Rei riba dia di apertura di aña parlamentario tabata terorismo internashonal. Pero e parti di mas grandi tabata trata di e ekonomia hulandes ku ta drechando.. Kasi tur hulandes lo bai dilanti den nan forsa di kompra.
Ministerionan
Ministerionan tambe lo haña mas plaka. E bùdjèt pa Relashonnan den Reino (parti di ministerio di Asuntunan Interior i Relashonnan den Reino, BZK) ta subi di 258 pa 293 mion euro. E fondo di BES ta keda igual riba 33 mion euro.
Defensa ta bai dilanti despues di un trènt di añanan largu pa ekonomisá. E bùdjèt di wardakosta karibense (BZK) ta subi di 37.8 pa 39.6 mion. Ku esaki a sera un buraku den presupuesto kousá pa diferenshanan entre euro i dòler, loke poko tempu pasa tabata un tópiko di diskushon den Tweede Kamer.
Paisnan
Hulanda ta saka 70.1 mion euro na e funshon di garantia den e Paisnan di Reino. Ku esaki mester garantisá siguridat di derechi, kalidat di gobernashon i derecho humano na Aruba, Kòrsou i Sint Maarten. Esaki ta kai bou di responsabilidat di Reino.
Hulanda na 2017 ta paga kasi 150 mion na sanashon di debe di Kòrsou i Sint Maarten. Ta te na 2019 e suma aki ta baha.
Hulanda Karibense
Hulanda ta kontribuí 14.7 mion euro na proyektonan sosial ekonómiko na Hulanda Karibense. Mas o ménos mitar di nan ta hurídikamente obligatorio. Un punto importante ta derecho di mucha, ku tin 3 mion euro disponibel p’e na 2017.
Ministerio di Asuntunan Sosial i Bienestar (SZW) tambe ta pone 100 mion euro disponibel pa mucha ku ta lanta den pobresa, spesífikamente 1 mion pa mucha na Hulanda Karibense. SZW ta parti un total di 85 mion euro via munisipionan i 14 mion via organisashonnan sosial ku fókùs riba kombatimentu di pobresa serka mucha.
Outor Pieter Hofmann


text:
Kralendijk – Debí na e enbehesimentu kresiente di nos komunidat e kantidat di hende ku demensia lo oumentá sigur durante e dékadanan binidero.Demensia ta un kondishon serebral kaminda un persona entre otro pa motibu di pèrdèmentu di memoria, pokopoko pero sigur ta bira kompletamente dependiente di kuido di otronan. E Organisashon Mundial di Salú (WHO) a proklamá 21 di sèptèmber komo Dia Mundial di Alzheimer. Pa medio di e dia akí ta dediká atenshon na e kondishon akí. Tema di e aña akí ta ‘Konosé demensia, KONOSÉ E MALESA DI ALZHEIMER’.
NA AÑA 2019 RIBA ENKARGO DI ENTIDAT PÚBLIKO BONEIRU A FORMULÁ UN PLAN NASHONAL DI MANEHO DI DEMENSIA BONEIRU. Den e plan akí a establesé diferente punto pa hasi di Boneiru un komunidat ku aktivamente ta hasi esfuerso pa laga hende ku demensia partisipá mas tantu posibel den bida diario.
Fundashon Alzheimer Bonaire (FAB) ta e organisashon ku na Boneiru entre otro ta dediká su mes na engrandesé konsiensia tokante demensia. FAB ta prinsipalmente aktivo pa hende ku demensia i e personanan mas yegá na nan. Durante luna di sèptèmber nan ta organisá diferente aktividat manera anochi di informashon i tayer pa profeshonal. Tambe nan a traha un foyeto pa miembronan di famia i/òf e personanan mas yegá na hendenan serka kende a diagnostiká demensia. E foyeto akí ta kontené informashon tokante kiko ta demensia, kiko por ferwagt relashoná ku esaki i kon por anda ku e malesa akí.
Pa para ketu na Dia Mundial di Alzheimer dia 21 di sèptèmber FAB ta presentá e pelíkula ‘WEI’ den sala di konferensia Piet Mondriaan na CourtyardMarriottResort. Wei ta un pelíkula di Ruud Lenssen, den kua e ta registrá e trayekto di demensia i kuido boluntario (mantelzorg) di su mayornan.
Tur aña un representante di direktiva ta entregá e relato anual na e diputado di kuido di salú. E aña akí banda di e relato anual a entregá e foyeto i poster tambe na diputado Den Heyer.
Pa mas informashon tokante demensia bo por wak riba https://www.alzheimer-bonaire.com/. Riba e wèpsait akí tin e foyeto i e poster tambe.


text:
Reanudashon di Reunion Pùbliko di 18 di aprel 2017
Na tur miembro di Prensa
Willemstad, 18 di aprel 2017
Bo referensia: Bo karta: Nos number:
Tópiko: Reanudashon di Reunion Pùbliko di 18 di aprel 2017
Na nòmber di Presidente di Parlamento, mi ke informá bo ku e Reunion Públiko di Parlamento di Kòrsou di skòrs di djamars, 18 di aprel 2017, pa 10.15or di mainta ku entre otro e punto di agènda: “3. Deliberashon ku Gobièrnu enkuanto e défisit finansiero konstatá den presupuesto 2016 di Kòrsou relatá den e “4e uitvoeringsrapportage 2016” dor di Cft”, awor lo wòrdu reanudá i tratá riba djaweps, 20 di aprel 2017, pa 9or di mainta.
Atentamente,
Grefir di Parlamento,
Sr. mr. S. R. Cijntje


text:
Eksaktamente 3 aña pasá, Kiko Ta Pasando a publiká e asesinato aki. Aworaki, 3 aña despues, ainda ta en buska di e asesino. Famia di e defuntu ta pidi yudansa pa solushoná e kaso aki. Alabes tin un rekompensa di 15 mil euro pa e tep di oro. Wak e videonan.
Dama kurasoleño asesiná na Hulanda
Djaweps 17 di novèmber 2016, den oranan trempan di mainta a enkontrá kurpa di un dama (28). Probablemente ta trata di un dama Kurasoleño ku a bira viktima di un asesinato. E dama a keda enkontrá ku dos perforashon di bala den su kurpa riba un baiskel riba un brug chikí den serkania di Maldenhof.
A trata di reanimá e dama pero el a fayesé na e sitio.
E dama Rosleny (Rosje) Magdalena ta laga un yu muhé di 6 aña atras. Su yu no tabata huntu ku ne na momentu di e asesinato. Motibu pa e asesinato aki ainda ta deskonosí.
Agentenan polisial ta investigá e kaso aki.
KOMPARTI E NOTISIA AKI VIA / Share the news
Like this:
Like Loading...
Related


text:
MACUARIMA, ARUBA: Na Centro di Husticia a tuma lugar promocion di diferente agente den Cuerpo Policial. Den presencia di altocomisario di Polis interino sra Tjon-Kock, mando policial a haci entrega di varios promocion.
Diferente colega a ricibi nan promocion, for di agent in opleiding hoofdagent:
Pa agent in opleiding pa agent eerste klasse: Sr. S.E. JANSEN,
Pa agente eertse klasse pa Brigadier: Sr. J.R.W. LUCKERT,
Pa brigadier eertse klasse pa Hoofdagent: Sra. E.E. GEERMAN, sra S. DANIA, sr E. DOORNKAMP, sr S.G. MEYE, sr G.P. GEERMAN y sr L.I. BESSELINK.
Un pabien na cada polis cu nan rango y funcion nobo, tur di nan awo cu mas responsabilidad den nan funcion nobo. Un danki na cada famia pa nan sosten y apoyo duna na nos polisnan den tur momento. Sin nan famia nos polisnan no por ta exitoso. KPA ta contento cu nan por sigui brinda e servicio na nos comunidad den un forma profesional pa asina nos por sigui mantene e nivel di seguridad na halto pa nos pais.


text:
Diamars mainta Parlamento a aproba e concepto di ley “landsverordening langs electronische weg”. Manera ta conoci actividadnan economico mas y mas ta tuma lugar na un manera electronico. E-commerce como tal awendia ta bira mas importante y tin un impacto socio-economico mas grandi. Transacion electronico no ta ensera solamente haci negoshi atraves di internet, pero tambe transacion entre negoshinan (business to business), entre negoshinan cu su cliente (business to customer) y entre negoshi cu gobierno (business to administration).
MANEHO GABINETE WEVER-CROESManeho di gabinete Wever-Croes ta enfoca pa stimula transparencia y aceso na mercado pero na mes momento fortifica e confiansa den transacionnan electronico door di kita obstaculonan huridico. Asina por ehempel e ley aki ta duna un base legal na firmanan electronico y documentonan electronico. Mirando con liher technologia ta desaroya ta caracterisa e urgencia pa bin cu e ley aki. P’esey a escohe tambe pa hacie posibel cu atraves di un “landsbesluit houdende algemene maatregelen” por regla diferente topiconan. Asina por adapta mas liher na e mundo commercial cu ta cambia constantemente.
CONCEPTO DI LEYE diferente articulonan di e ley ta reglamenta comunicacion comercial cual ta ensera entre otro e prijsnan di e producto y servicio. Tambe ta stipula kiko e persona of negoshi cu ta ofrece un producto of servicio di e forma aki lo mester registra. Banda di e aspectonan aki tambe ta wordo reglamenta acuerdonan electronico, responsabilidad di esun cu ta ofrece un producto y of servicio, protecion di datonan personal y “geheimhouding”.
PA CONCLUIManera ta conoci Gabinete Wever-Croes a identifica 5 acelerador pa por sali fuerte for di crisis actual. Esakinan ta modernisa leynan laboral, elimina “red-tape”, reforme fiscal, e-government y amplia capacidad legislativo. E ley aki ta un aporte pa dos di e aceleradornan esta e-government y elimina red-tape, y di e forma aki e procesonan lo bira mas eficiente.


text:
Departamento di Feria
E Mercadonan di Santa Rosa a sa di bira sumamente popular y gusta dor di pueblo completo di Aruba.
Esaki desde cu ela wordo introduce na mei di anja 2011 cu e mission pa pone Santa Rosa disponibel na tur cunukero y criador di bestia pa asina nan por bende nan productonan y alavez duna pueblo e oportunidad pa cumpra productonan fresco y local na un prijs rasonabel.
Durante luna di maart, mei, juni, july, september, november y december Santa Rosa ta tene su Mercadonan cu a sa di bira sumamente popular bou di pueblo di Aruba, specialmente pa su benta di cumindanan crioyo y remedinan di tera.
Na april Santa Rosa ta celebra dia di Mama Tera, dor di tene un Opendag unda un y tur ta bin y serca conoci cu Santa Rosa.
Na juli Santa Rosa hunto cu Centro di Pesca Hadicurari ta celebra dia International di pesca, cual anja pasa tabata sumamente grandi cu premionan atractivo pa tur e piscadornan.
E Mercado di Santa Rosa a sa di converti su mes den un attraccion pa grandi y chikito unda cu hasta hotel y restaurantnan local a cuminsa haci uso di productonan produci localmente den nan platonan.


text:
ORANJESTAD – “Esaki ta un desishon impaktante”, e dosente di idioma hulandes, franses i ingles Mariëlle Bieleman di e úniko skol di enseñansa sekundario riba Sint Eustatius ta bisa. Alumnonan riba e isla for di e aña di skol binidero ta haña lès na ingles. Den futuro lo siña hulandes manera un idioma strañero.
Na Gwendoline van Putten School último añanan e alumnonan tabata presta malu pasobra e enseñansa tabata na hulandes. Hopi stasiano den bida diario ta papia ingles stasiano i no ta dominá hulandes sufisientemente.
Kambio
E kambio pa ingles komo idioma di instrukshon por nifiká un bon oportunidat pa mas éksito na skol tambe, Bieleman ta bisa. “Kontal ku introdusié na un bon manera den henter enseñansa na Statia. Mester pensa riba edukashon di tur dosente no di habla ingles i dosente ku mester bai duna lès na ingles.”
Tambe e dosente ta trese dilanti ku bon material na ingles pa duna lès mester yega na tempu, tantu den enseñansa básiko ku den enseñansa sekundario. “Pa Gwendoline van Putten School probablemente lo ke men ku nos mester kambia pa un otro struktura di èksamen. Esaki tin hopi konsekuensha práktiko. Nos mester wak kon ta sigui kore pa estudio na Hulanda i wak mas opshon pa sigui studia den region.
Hùiswèrk
Teresa Leslie, un mama ku ta forma parti di komishon di mayor di e skol di enseñansa sekundario ta kontentu ku e desishon. “Mi no ta papia hulandes i nunka mi no por a yuda mi yunan traha nan hùiswèrk. E muchanan lo presta mihó si e enseñansa ta na ingles, ounke nan mester keda haña lès di hulandes si.”
E komishon di mayornan ta papia ku hopi mayor ku tin miedu ku na yunan lo no logra si nan ke sigui studia na Hulanda, awor ku e idioma di instrukshon a bira ingles. Leslie no ta kompartí e prekupashonnan aki: “M’a komprondé ku tur hende na Hulanda ta papia ingles. Tur hulandes ku bini aki tambe por papia ingles. Si e enseñansa ta bon hinká den otro, e muchanan lo presta bon tur kaminda ku nan bai. E mas importante ta pa nan haña bon enseñansa.”
Multilingual
Un komishon di investigashon e lunanan ku a pasa a hasi investigashon di e idioma di instrukshon korekto. Sekretario di estado Sander Dekker di Enseñansa, Kultura i Siensia ku motibu di e investigashon aki a deliberá ku diputado Reginald Zaandam di Enseñansa na Statia. Huntu nan a disidí ku ingles lo bira e idioma nobo di instrukshon. Si ta na dosente Bieleman lo eduká e alumnonan mas tantu posibel na un manera multilingual. “Kon ku introdusí e kambionan, pa e skol ta na promé lugá ku nos ke mantené e karakter multilingual. E echo ku nos alumnonan ta dominá tres idioma – ingles, hulandes i spañó – nos ta mira komo un oportunidat, no un problema.”
Banda di e idioma di instrukshon skolnan tin mas prekupashon. Asina tin tiki previshon, tiki reto pa e alumnonan i e alumnonan di enseñansa básiko a haña un retraso kaba. Dosentenan for di aña pasá ta lantando biblioteka chikí ku nan propio bukinan fiá.
Mucha ku kuido speshal
For di ougùstùs a nombra un ortopedagogo ku ta bai tèst e muchanan ku mester di kuido speshal riba entre otro outismo. Banda di esaki tin un tim di kuido ku ta akohé e muchanan i si ta nesesario ta referí nan na Voogdijraad, Hustisia òf Ministerio Públiko. Di e 280 alumnonan sigur 100 ta un asina yamá alumno ku mester di kuido speshal.
Outor: Anneke Polak


text:
Ayo – Diaranson anochi den careda di 8’or pasa un boksmento ta tuma luga na Ayo. Mes momento nan ta avisa cu tin hende herida.
Na yegada di polis nan ta constata cu tin mucha envolvi y cu un di nan tawata saca of a saca.
E incidente mes a sosode momento cu e dama na stuur pa un of otro motibo a perde control y bay dal contra un palo di luz. Elmar tambe a presenta mirando cu e palo di luz a kibra por cay cualkier momento.
Dos a ambulance a presenta y a transporta esnan herida pa hospitaal. Cu tawata e dama y su yiunan.


text:
Sektor di Maneho di Ministerio di Enseñansa, Siensia, Kultura i Deporte tin enkargo di desaroyo di maneho integral, análsis di maneho, desaroyo di vishon, desaroyo di maneho formulá segun kuadronan “SMART”, sosten na prosesonan di maneho ku ta rekurí, maneho ‘ad hoc’, desaroyo i determinashon di maneho i legislashon, monitoriá maneho i evaluá di maneho.
Vishon:
Un organisashon di maneho dinámiko i fleksibel ku un konfigurashon bisto di e prosesonan di maneho, direkshon kla di implementashon i demarkashon kla di responsabilidatnan.
Ta desaroyá e maneho interaktivo i integral den kolaborashon estrecho ku e organisashonnan di implementashon di e ministerio, kaminda kontribushon [‘input’] i eksperiensia di esnan den práktika diaria ta di importansia eminente.
Mishon:
E organisashon di maneho ta brega pa desaroyá un maneho sistemátiko, formulá legislashon i regulashonnan, mantenshon di legislashon i regulashonnan eksistente, monitoriá i evaluá maneho.
Kada kolaboradó di maneho ta ehersé su ária di enfoke a base di su ekspertisio i a base di esei ta responsabel pa ehekushon di su propio aktividatnan di trabou.
Metanan:
1. Garantia di akseso igual na enseñansa i promové pa tur hende siña durante henter nan bida;
2. Pèrkurá pa tin enseñansa di bon kalidat pa Enseñansa Fundeshi, Enseñansa Spesial, Enseñansa Avansá, SBO i Enseñansa Superior;
3.. Pèrkurá pa tin un bon konekshon c.q. fluho na i entre E.Fundeshi, E.Spesial, VSBO, HAVO, VWO, SBO i Enseñansa Superior;
4. Desaroyo di maneho a base di informashon estadístiko;
5. Pèrkurá pa atendé na tempu i yega na solushon lihé pa prevení ‘dropout’/muchanan ku ta bandoná skol promé ku tempu, kuido i atenshon spesial na problemanan ku ta stroba e muchanan den nan karera di skol;
Kontribuí na desaroyo di siudadanonan ku konosementu, abilidat i aktitut pa por funshoná optimal tantu den komunidat komo den mundu global.
Punto di Kontakto:
Sektor di Maneho di Enseñansa, Siensia, Kultura & Deporte
APC-Complex, T: +599 9 43 43 711, E: OWCS.Communicatie@gobiernu.cw